CELEX: 32014R0561
Language: lt
Date: 2014-05-06 00:00:00
Title: 2014 m. gegužės 6 d. Tarybos reglamentas (ES) Nr. 561/2014, kuriuo įsteigiama bendroji įmonė ECSEL  Tekstas svarbus EEE

7.6.2014   
            
            
               LT
            
            
               Europos Sąjungos oficialusis leidinys
            
            
               L 169/152
            
         TARYBOS REGLAMENTAS (ES) Nr. 561/2014
   2014 m. gegužės 6 d.
   kuriuo įsteigiama bendroji įmonė ECSEL
   (Tekstas svarbus EEE)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 187 straipsnį ir 188 straipsnio pirmą pastraipą,
   atsižvelgdama į Europos Komisijos pasiūlymą,
   atsižvelgdama į Europos Parlamento nuomonę,
   atsižvelgdama į Ekonomikos ir socialinių reikalų komiteto nuomonę (1),
   kadangi:
   
               (1)
            
            
               viešojo ir privačiojo sektorių partnerystės, kaip jungtinės technologijų iniciatyvos (JTI), iš pradžių buvo numatytos Europos Parlamento ir Tarybos sprendime Nr. 1982/2006/EB (2);
            
         
               (2)
            
            
               Tarybos sprendime 2006/971/EB (3), nustatytos konkrečios remtinos viešojo ir privačiojo sektorių partnerystės, įskaitant viešojo ir privačiojo sektorių partnerystes konkrečiose jungtinių technologijų iniciatyvų nanoelektronikos (ENIAC) ir įterptųjų kompiuterinių sistemų (ARTEMIS) srityse;
            
         
               (3)
            
            
               Komisijos komunikate „2020 m. Europa. Pažangaus, tvaraus ir integracinio augimo strategija“ (strategija „Europa 2020“), kurią parėmė Europos Parlamentas ir Taryba, pabrėžiamas poreikis sudaryti palankias sąlygas investicijoms į žinias ir inovacijas, kad Sąjungoje būtų pasiektas pažangus, tvarus ir integracinis augimas;
            
         
               (4)
            
            
               Europos Parlamento ir Tarybos reglamentu (ES) Nr. 1291/2013 (4), sukurta bendroji mokslinių tyrimų ir inovacijų programa „Horizontas 2020“ (2014–2020 m.) (toliau – programa „Horizontas 2020“). Programos „Horizontas 2020“ tikslas – padaryti didesnį poveikį moksliniams tyrimams ir inovacijoms sujungiant programos „Horizontas 2020“ ir privačiojo sektoriaus lėšas ir įgyvendinant viešojo ir privačiojo sektorių partnerystes pagrindinėse srityse, kuriose moksliniai tyrimai ir inovacijos gali padėti siekti platesnių Sąjungos konkurencingumo tikslų, paskatinti privačias investicijas ir padėti spręsti visuomenės uždavinius. Tos partnerystės turėtų būti grindžiamos ilgalaikiu įsipareigojimu, įskaitant subalansuotą visų partnerių įnašą, turėtų būti atskaitingos už savo tikslų pasiekimą ir turėtų būti suderintos su Sąjungos strateginiais tikslais, susijusiais su moksliniais tyrimais, technologine plėtra ir inovacijomis. Tų partnerysčių valdymas ir veikimas turėtų būti atviras, skaidrus, veiksmingas ir efektyvus ir suteikti galimybę dalyvauti įvairiems suinteresuotiesiems subjektams, vykdantiems veiklą savo konkrečioje srityje. Vadovaujantis Reglamentu (ES) Nr. 1291/2013 Sąjunga tose partnerystėse gali dalyvauti skirdama finansinius įnašus bendrosioms įmonėms, įsteigtoms remiantis Sutarties dėl Europos Sąjungos veikimo (SESV) 187 straipsniu vadovaujantis Sprendimu Nr. 1982/2006/EB;
            
         
               (5)
            
            
               Vadovaujantis Reglamentu (ES) Nr. 1291/2013 ir Tarybos sprendimu 2013/743/ES (5), pagal Sprendimą Nr. 1982/2006/EB įsteigtoms bendrosioms įmonėms turėtų būti toliau teikiama parama Sprendime 2013/743/ES nurodytomis sąlygomis. Prioritetas „Pramonės pirmavimas“ skirtas dviem konkrečioms informacinių ir ryšių technologijų srities veiklos kryptims: „mikroelektronika ir nanoelektronika“ bei „naujos kartos komponentai ir sistemos, pažangiųjų ir išmaniųjų įterptųjų komponentų ir sistemų projektavimas“. ARTEMIS kryptis ir ENIAC kryptis turėtų būti sujungtos į vieną bendrą iniciatyvą;
            
         
               (6)
            
            
               2012 m. birželio 26 d. Komisijos komunikate „Europos didelio poveikio technologijų strategija – ekonomikos augimo ir darbo vietų kūrimo skatinimo priemonė“ bazinės didelio poveikio technologijos, kurioms priskiriamos ir mikroelektronika bei nanoelektronika, vertinamos kaip nepakeičiami inovacijų šaltiniai. Šiuo metu tarp pirminio žinių plėtojimo ir vėlesnio jų pavertimo prekėmis ir paslaugomis esama atotrūkio. Šis klausimas turi būti sprendžiamas, be kita ko, dedant tikslingas pastangas bandomųjų gamybos linijų ir bandomųjų inovacijų projektų, įskaitant didesnio masto projektus, srityse, kad technologijas ir produktus būtų galima patvirtinti pramoninėmis sąlygomis, ir užtikrinant didesnę įvairių bazinės didelio poveikio technologijų integraciją ir savitarpio skatinamąjį poveikį;
            
         
               (7)
            
            
               pagal 2013 m. gegužės 23 d. Komisijos komunikatą „Europos mikroelektronikos ir nanoelektronikos komponentų ir sistemų plėtros strategija“ mikroelektronikos ir nanoelektronikos komponentai ir sistemos yra visų pagrindinių ekonomikos sektorių inovacijų ir konkurencingumo pamatas. Atsižvelgiant į šios srities svarbą ir sunkumus, su kuriais Sąjungoje susiduria suinteresuotieji subjektai, būtina nedelsiant imtis veiksmų, kad Europos inovacijų ir vertės grandinėse neliktų silpnų grandžių. Todėl siūloma įgyvendinti Sąjungos lygio mechanizmą, kuris padėtų sutelkti ir tikslingai nukreipti valstybių narių, Sąjungos ir privačiojo sektoriaus paramos teikimą elektroninių komponentų ir sistemų moksliniams tyrimams ir inovacijoms;
            
         
               (8)
            
            
               siekiant, kad Europa vėl pirmautų nanoelektronikos ekosistemoje, pramonės ir mokslinių tyrimų suinteresuotieji subjektai pasiūlė strateginę mokslinių tyrimų ir inovacijų programą, kurios bendra investicijų suma laikotarpiu iki 2020 m. – 100 mlrd. EUR, o tikslas – Europos nanoelektronikos srityje visame pasaulyje gaunamas pajamas padidinti iki daugiau kaip 200 mlrd. EUR per metus ir sukurti Europoje papildomas 250 tūkst. tiesioginių ir susijusių darbo vietų;
            
         
               (9)
            
            
               terminas „elektroniniai komponentai ir sistemos“ apima mikroelektronikos ir nanoelektronikos, įterptųjų ir (arba) kibernetinių fizinių ir išmaniųjų integruotų sistemų ir prietaikų sritis;
            
         
               (10)
            
            
               Tarybos reglamentu (EB) Nr. 72/2008 (6) įsteigta bendroji įmonė ENIAC sėkmingai įgyvendino mokslinių tyrimų darbotvarkę, kuria sutvirtintos svarbios nanoelektronikos sritys – jose Europa padidino konkurencingumą sutelkusi investicijas į prioritetines sritis ir į veiklą įtraukusi visą ekosistemą;
            
         
               (11)
            
            
               Tarybos reglamentu (EB) Nr. 74/2008 (7) įsteigta bendroji įmonė ARTEMIS sėkmingai pademonstravo savo strateginių sprendimų priėmimo metodą – suderinti principu „iš viršaus į apačią“ grindžiamą gairių teikimą su principu „iš apačios į viršų“ grindžiamu spręstinų techninių klausimų apibrėžimu, – taip pritraukiant pramonei tiesiogiai naudingų projektų;
            
         
               (12)
            
            
               bendrųjų įmonių ENIAC ir ARTEMIS tarpiniuose vertinimuose nurodyta, kad šios įmonės yra naudingos ir tikslingai pritaikytos priemonės, padedančios vienyti pajėgas, ir daro nemažą poveikį atitinkamoms sritims. Todėl mokslinių tyrimų sritys, kuriose veikia bendrosios įmonės ENIAC ir ARTEMIS, turėtų ir toliau būti remiamos, kad ir toliau būtų didinamas Europos elektroninių komponentų ir sistemų pramonės konkurencingumas, o pastangos toliau būtų telkiamos konkrečiai strateginei veiklai, dėl kurios kartu susitaria iniciatyvas vykdantys privatieji ir viešieji suinteresuotieji subjektai;
            
         
               (13)
            
            
               toliau teikiant paramą nanoelektronikos ir įterptųjų kompiuterinių sistemų mokslinių tyrimų programoms, reikėtų remtis bendrųjų įmonių ENIAC ir ARTEMIS veiklos patirtimi, taip pat šių įmonių tarpinių vertinimų rezultatais, suinteresuotųjų subjektų rekomendacijomis ir būtinybe siekti išteklių veiksmingo koordinavimo ir sinergijos;
            
         
               (14)
            
            
               didėja Europos technologijų platformų ARTEMIS, ENIAC ir Europos išmaniųjų sistemų integracijos technologijų platforma (EPoSS) suinteresuotųjų subjektų sąveika, kaip nurodyta 2012 m. jų paskelbtoje IRT komponentų ir sistemų pramonės aukšto lygio strateginėje mokslinių tyrimų ir inovacijų darbotvarkėje. Siekiant kuo labiau išnaudoti tos sąveikos teikiamas sinergijas ir ja remtis, turėtų būti įsteigta viena bendroji įmonė, kuri apimtų elektroninių komponentų ir sistemų sritį, įskaitant ankstesnę bendrųjų įmonių ENIAC ir ARTEMIS veiklą, ir remtųsi labiau į tikslą orientuota struktūra bei taisyklėmis, kad būtų dirbama našiau ir būtų užtikrinta paprastesnė tvarka. Tuo tikslu bendroji įmonė ECSEL turėtų patvirtinti savo poreikius atitinkančias finansines taisykles, vadovaudamasi Europos Parlamento ir Tarybos reglamento (ES, Euratomas) Nr. 966/2012 (8) 20 straipsniu;
            
         
               (15)
            
            
               pramonės suinteresuotųjų subjektų pasiūlytos aukšto lygio strateginės mokslinių tyrimų ir inovacijų darbotvarkės įgyvendinimas remiamas pasitelkiant kelis paramos šaltinius: nacionalines, regionines ir tarpvyriausybines programas, Sąjungos bendrąją programą ir jungtinę technologijų iniciatyvą, kuri įgyvendinama kaip viešojo ir privačiojo sektorių partnerystė;
            
         
               (16)
            
            
               elektroninių komponentų ir sistemų srities viešojo ir privačiojo sektorių partnerystė turėtų sutelkti finansines ir technines priemones, kurios yra būtinos, kad būtų neatsiliekama nuo šioje srityje nuolat spartėjančio inovacijų plėtros tempo. Todėl bendrosios įmonės ECSEL nariai savanorišku pagrindu turėtų būti Sąjunga, valstybės narės ir programos „Horizontas 2020“ asocijuotosios šalys (toliau – asocijuotosios šalys), taip pat asociacijos, kaip privatūs nariai, atstovaujantys jas sudarančioms įmonėms ir kitoms organizacijoms, veikiančioms Europoje elektroninių komponentų ir sistemų srityje. Bendroji įmonė ECSEL turėtų būti atvira naujiems nariams;
            
         
               (17)
            
            
               bendroji įmonė ECSEL dėmesį turėtų skirti aiškiai apibrėžtiems klausimams, kurie sudarytų sąlygas Europos pramonei plačiu mastu projektuoti, gaminti ir naudoti labiausiai inovacines elektroninių komponentų ir sistemų technologijas. Siekiant padėti s mokslinių tyrimų grupėms ir Europos pramonei išlaikyti pirmaujančias pozicijas itin konkurencingoje tarptautinėje arenoje, užtikrinti spartų ir platų technologinio pirmavimo pramoninį panaudojimą visoje Europoje, tuo darant visuomenei svarbų netiesioginį poveikį, pasidalyti rizika ir telkti pajėgas derinant strategijas ir investicijas siekiant bendro Europos intereso, būtina struktūrizuota ir koordinuota finansinė parama Europos lygiu. Komisija gali, pranešusi atitinkamai valstybei narei ar valstybių narių grupei, nuspręsti, kad bendrosios įmonės ECSEL iniciatyvos atitinka bendriems Europos interesams svarbių projektų kriterijus, jeigu įvykdytos visos atitinkamos sąlygos;
            
         
               (18)
            
            
               privačios asociacijos AENEAS, ARTEMISIA ir EPoSS raštu pateikė sutikimą, kad mokslinių tyrimų ir inovacijų veikla, priklausanti bendrosios įmonės ECSEL veiklos sričiai, būtų tęsiama pasitelkiant struktūrą, gerai pritaikytą prie viešojo ir privačiojo sektorių partnerystės specifikos. Tikslinga, kad privačios asociacijos pritarimo raštu įsipareigotų laikytis šio reglamento priede pateikiamų įstatų;
            
         
               (19)
            
            
               siekdama savo tikslų bendroji įmonė ECSEL didžiąją dalį finansinės paramos dalyviams turėtų teikti dotacijomis paskelbus atvirus ir konkursinius kvietimus teikti pasiūlymus. Tokia finansinė parama turėtų būti orientuota į patvirtintus rinkos nepakankamumo atvejus, kurie užkerta kelią atitinkamos programos plėtojimui, ir turėtų daryti skatinamąjį poveikį keisdama dalyvių elgesį;
            
         
               (20)
            
            
               bendroji įmonė ECSEL turėtų veikti atvirai ir skaidriai, laiku teikdama visą svarbią informaciją savo atitinkamiems organams ir atitinkamai propaguodama savo veiklą, įskaitant plačiosios visuomenės informavimo ir informacijos platinimo veiklą. Bendrosios įmonės ECSEL organų darbo tvarkos taisyklės turėtų būti skelbiamos viešai;
            
         
               (21)
            
            
               vertinant bendrą bendrosios įmonės ECSEL poveikį turėtų būti atsižvelgta į visų kitų nei Sąjunga juridinių subjektų ir bendrojoje įmonėje ECSEL dalyvaujančiųjų valstybių, prisidedančių prie bendrosios įmonės ECSEL tikslų, investicijas. Tikimasi, kad bendra tų investicijų suma sieks bent 2 340 000 000 EUR.
            
         
               (22)
            
            
               siekiant išlaikyti vienodas sąlygas visoms vidaus rinkoje veikiančioms įmonėms, finansavimas pagal Sąjungos bendrąją programą turėtų būti teikiamas taip, kad būtų laikomasi valstybės pagalbos taisyklių, kad būtų užtikrintas viešųjų išlaidų veiksmingumas ir išvengta rinkos iškraipymo – privačių lėšų išstūmimo, neveiksmingų rinkos struktūrų kūrimo ar neefektyvių įmonių išsaugojimo;
            
         
               (23)
            
            
               dalyvavimas netiesioginiuose veiksmuose, kuriuos finansuoja bendroji įmonė ECSEL, turėtų atitikti Europos Parlamento ir Tarybos reglamentą (ES) Nr. 1290/2013 (9). Be to, bendroji įmonė ECSEL turėtų užtikrinti nuoseklų tų taisyklių taikymą remiantis atitinkamomis Komisijos patvirtintomis priemonėmis; Atitinkamos valdžios institucijos gali nustatyti konkrečius kriterijus dėl atskirų pareiškėjų tinkamumo gauti finansavimą iš ECSEL dalyvaujančiųjų valstybių. Konkrečias sąnaudų tinkamumo finansuoti taisykles gali nustatyti ECSEL dalyvaujančioji valstybė, kai ji bendrajai įmonei ECSEL nepaveda savo įnašų, skirtų netiesioginių veiksmų dalyviams, įgyvendinimo.
            
         
               (24)
            
            
               be to, bendroji įmonė ECSEL turėtų naudoti Komisijos administruojamas elektronines priemones, kad būtų užtikrintas atvirumas, skaidrumas ir sudarytos palankesnės sąlygos joje dalyvauti. Todėl bendrosios įmonės ECSEL paskelbti kvietimai teikti pasiūlymus taip pat turėtų būti skelbiami dalyviams skirtame bendrame portale ir pasitelkiant kitas Komisijos administruojamas programos „Horizontas 2020“ elektronines sklaidos priemones. Be to, bendroji įmonė ECSEL turėtų Komisijos ataskaitų teikimo prievolėse nustatytu periodiškumu teikti atitinkamus tinkamos formos duomenis, susijusius su, inter alia, pasiūlymais, pareiškėjais, dotacijomis ir dalyviais, kad juos būtų galima įtraukti į Komisijos administruojamas programos „Horizontas 2020“ ataskaitų teikimo ir sklaidos elektronines sistemas;
            
         
               (25)
            
            
               bendroji įmonė ECSEL, klasifikuodama technologinius mokslinius tyrimus, produktų kūrimą ir demonstracinę veiklą, turėtų atsižvelgti į Ekonominio bendradarbiavimo ir plėtros organizacijos (EBPO) pateiktus technologinio pasirengimo lygio apibrėžimus;
            
         
               (26)
            
            
               Sąjungos finansinis įnašas turėtų būti valdomas pagal patikimo finansų valdymo principą ir atitinkamas netiesioginio valdymo taisykles, nustatytas Reglamente (ES, Euratomas) Nr. 966/2012 ir Komisijos deleguotajame reglamente (ES) Nr. 1268/2012 (10);
            
         
               (27)
            
            
               supaprastinimo tikslais administracinė našta turėtų būti sumažinta visoms šalims. Turėtų būti vengiama dvigubo audito, neproporcingo kiekio dokumentų ir ataskaitų. Sąjungos lėšų gavėjų pagal šį reglamentą auditai turėtų būti atliekami laikantis Reglamento (ES) Nr. 1291/2013;
            
         
               (28)
            
            
               Sąjungos ir kitų bendrosios įmonės ECSEL narių finansiniai interesai per visą išlaidų ciklą turėtų būti ginami proporcingomis priemonėmis, įskaitant pažeidimų prevenciją, aptikimą ir tyrimą, prarastų, nepagrįstai išmokėtų ar netinkamai panaudotų lėšų susigrąžinimą ir, prireikus, administracinių ir finansinių nuobaudų taikymą pagal Reglamentą (ES, Euratomas) Nr. 966/2012;
            
         
               (29)
            
            
               bendrosios įmonės ECSEL atžvilgiu Komisijos vidaus auditorius turėtų turėti tuos pačius įgaliojimus kaip ir Komisijos atžvilgiu;
            
         
               (30)
            
            
               atsižvelgiant į bendrųjų įmonių ypatingą pobūdį bei dabartinį statusą ir siekiant užtikrinti Septintosios bendrosios programos tęstinumą, bendrosioms įmonėms turėtų ir toliau būti taikomas atskiras biudžeto įvykdymo patvirtinimas. Todėl, nukrypstant nuo Reglamento (ES, Euratomas) Nr. 966/2012 60 straipsnio 7 dalies ir 209 straipsnio, patvirtinti, kad bendroji įmonė ECSEL įvykdė biudžetą, turėtų Europos Parlamentas, remdamasis Tarybos rekomendacija. Vadinasi, Reglamento (ES, Euratomas) Nr. 966/2012 60 straipsnio 5 dalyje išdėstyti ataskaitų teikimo reikalavimai neturėtų būti taikomi Sąjungos finansiniam įnašui bendrajai įmonei ECSEL, tačiau jie turėtų būti kuo labiau suderinti su Reglamento (ES, Euratomas) Nr. 966/2012 208 straipsnyje nurodytoms įstaigoms numatytais reikalavimais. Audito Rūmai turėtų vykdyti sąskaitų ir pagrindinių operacijų teisėtumo ir tvarkingumo auditą;
            
         
               (31)
            
            
               programa „Horizontas 2020“ turėtų būti prisidedama prie mokslinių tyrimų ir inovacijų atotrūkio Sąjungoje mažinimo skatinant sinergijas su Europos struktūriniais ir investiciniais fondais (ESI fondai). Todėl bendroji įmonė ECSEL turėtų siekti plėtoti glaudžias sąsajas su ESI fondais, nes tai gali konkrečiai padėti sustiprinti vietos, regionų ir nacionalinius mokslinių tyrimų ir inovacijų pajėgumus bendrosios įmonės ECSEL veiklos srityje ir remti pažangiosios specializacijos pastangas;
            
         
               (32)
            
            
               bendrosios įmonės ENIAC ir ARTEMIS buvo įsteigtos laikotarpiui iki 2017 m. gruodžio 31 d. Bendroji įmonė ECSEL turėtų toliau teikti paramą nanoelektronikos ir įterptųjų kompiuterinių sistemų mokslinių tyrimų programoms įgyvendindama likusius pagal reglamentus (EB) Nr. 72/2008 ir (EB) Nr. 74/2008 pradėtus veiksmus, šioje veikloje laikydamasi minėtų reglamentų. Siekiant užtikrinti kuo geriausią moksliniams tyrimams skirtų lėšų panaudojimą perėjimas nuo bendrųjų įmonių ENIAC ir ARTEMIS prie bendrosios įmonės ECSEL turėtų būti suderintas ir vykti tuo pačiu metu, kaip ir perėjimas nuo Septintosios bendrosios programos prie programos „Horizontas 2020“. Todėl, siekiant teisinio tikrumo ir aiškumo, reglamentai (EB) Nr. 72/2008 ir (EB) Nr. 74/2008 turėtų būti panaikinti ir turėtų būti numatytos pereinamojo laikotarpio nuostatos;
            
         
               (33)
            
            
               siekiant programos „Horizontas 2020“ tikslo – užtikrinti didesnį supaprastinimą ir nuoseklumą – visuose su bendrąja įmone ECSEL susijusiuose kvietimuose teikti pasiūlymus turėtų būti atsižvelgta į bendrosios programos „Horizontas 2020“ įgyvendinimo trukmę,
            
         
               (34)
            
            
               Kadangi šios direktyvos tikslų, t. y. visoje Sąjungoje stiprinti mokslinius tyrimus ir inovacijas įgyvendinant jungtinę technologijų iniciatyvą „Elektroniniai komponentai ir sistemos siekiant Europos lyderystės“ per bendrąją įmonę ECSEL, valstybės narės negali deramai pasiekti, o siekiant išvengti nereikalingo dubliavimosi, išlaikyti kritinę masę ir užtikrinti kuo geresnį viešojo finansavimo panaudojimą, tų tikslų būtų geriau siekti Sąjungos lygiu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytiems tikslams pasiekti,
            
         PRIĖMĖ ŠĮ REGLAMENTĄ:
   1 straipsnis
   Įsteigimas
   1.   Siekiant įgyvendinti jungtinę technologijų iniciatyvą „Elektroniniai komponentai ir sistemos siekiant Europos lyderystės“, laikotarpiui iki 2024 m. gruodžio 31 d. įsteigiama bendroji įmonė (toliau – bendroji įmonė ECSEL), kaip apibrėžta SESV 187 straipsnyje. Siekiant atsižvelgti į programos „Horizontas 2020“ įgyvendinimo trukmę, su bendrąja įmone ECSEL susiję kvietimai teikti pasiūlymus paskelbiami ne vėliau kaip 2020 m. gruodžio 31 d. Tinkamai pagrįstais atvejais kvietimai teikti pasiūlymus gali būti skelbiami ne vėliau kaip 2021 m. gruodžio 31 d.
   2.   Bendroji įmonė ECSEL pakeičia bendrąsias įmones ENIAC ir ARTEMIS, įsteigtas reglamentais (EB) Nr. 72/2008 ir (EB) Nr. 74/2008, ir perima jų teises bei pareigas.
   3.   Bendroji įmonė ECSEL yra subjektas, kuriam pavesta įgyvendinti viešojo ir privačiojo sektorių partnerystę, nurodytą Reglamento (ES, Euratomas) Nr. 966/2012 209 straipsnyje.
   4.   Bendroji įmonė ECSEL yra juridinis asmuo. Visose valstybėse narėse ji turi plačiausią juridiniams asmenims pagal tos valstybės narės įstatymus suteikiamą teisnumą. Visų pirma ji gali įsigyti kilnojamojo bei nekilnojamojo turto ir juo disponuoti ir gali būti teismo proceso šalis.
   5.   Bendrosios įmonės ECSEL buveinė yra Briuselyje (Belgija).
   6.   Bendrosios įmonės ECSEL įstatai (toliau – įstatai) pateikti priede.
   2 straipsnis
   Tikslai ir taikymo sritis
   1.   Bendrosios įmonės ECSEL tikslai:
   
               a)
            
            
               padėti įgyvendinti Europos Parlamento ir Tarybos reglamentą (ES) Nr. 1291/2013, ir visų pirma Sprendimo 2013/743/ES II dalį;
            
         
               b)
            
            
               padėti Sąjungoje plėtoti tvirtą ir pasauliniu mastu konkurencingą elektroninių komponentų ir sistemų pramonę;
            
         
               c)
            
            
               užtikrinti, kad elektroniniai komponentai ir sistemos būtų prieinami pagrindinėms rinkoms ir padėtų spręsti visuomenės uždavinius, siekiant, kad Europa būtų technologinės plėtros priešakyje, panaikinti atotrūkį tarp mokslinių tyrimų ir praktinio panaudojimo, padidinti inovacijų pajėgumus, siekti Sąjungos ekonomikos augimo ir sukurti darbo vietų;
            
         
               d)
            
            
               suderinti strategijas su valstybėmis narėmis siekiant pritraukti privačių investicijų ir prisidėti prie viešosios paramos veiksmingumo didinimo – šiuo tikslu reikėtų vengti nereikalingo pastangų dubliavimosi ir susiskaidymo ir palengvinti mokslinių tyrimų ir inovacijų veiklos subjektų dalyvavimo sąlygas;
            
         
               e)
            
            
               išlaikyti ir didinti puslaidininkių ir išmaniųjų sistemų gamybos pajėgumą Europoje, įskaitant pirmavimą gamybos įrangos ir medžiagų apdorojimo srityje;
            
         
               f)
            
            
               išsaugoti ir sustiprinti dominuojančią poziciją projektavimo ir sistemų inžinerijos, įskaitant įterptąsias technologijas, srityse;
            
         
               g)
            
            
               visiems suinteresuotiesiems subjektams užtikrinti prieigą prie pasaulinio lygio infrastruktūros, skirtos elektroninių komponentų ir įterptųjų ir (arba) kibernetinių fizinių bei išmaniųjų sistemų projektavimui ir gamybai; ir
            
         
               h)
            
            
               kurti dinamišką ekosistemą įtraukiant mažąsias ir vidutines įmones (MVĮ), tuo stiprinant esamas įmonių ir organizacijų grupes ir plėtojant naujų įmonių ir organizacijų grupių naujose perspektyviose srityse kūrimą.
            
         2.   Bendrosios įmonės ECSEL veiklos aprėptis grindžiama bendrųjų įmonių ENIAC ir ARTEMIS bei Europos technologijų platformos EPoSS ir kitų nacionalinių ir europinių programų finansuoto darbo pasiektais rezultatais. Ji tinkamai ir subalansuotai skatins naujus pokyčius ir sinergijas šiose pagrindinėse srityse:
   
               a)
            
            
               projektavimo technologijų, procesų ir integravimo, įrangos, medžiagų ir gamybos mikroelektronikos ir nanoelektronikos reikmėms, tuo pačiu siekiant miniatiūrizacijos, diversifikacijos ir diferenciacijos, heterogeniško integravimo;
            
         
               b)
            
            
               procesų, metodų, priemonių ir platformų, etalonų ir struktūrų, skirtų programinei įrangai ir (arba) griežtai kontroliuojamoms įterptosioms ir (arba) kibernetinėms fizinėms sistemoms, siekiant sklandaus sujungimo ir sąveikumo galimybės, veikimo saugos, didelio prieinamumo ir saugumo tų prietaikų, kurios skirtos specialistams ir vartotojams, taip pat susietųjų paslaugų; ir
            
         
               c)
            
            
               išmaniosioms sistemoms skirtų daugiadalykių metodų, kuriuos naudojant taikomi holistinio dizaino laimėjimai ir pažangioji gamyba, kad būtų kuriamos patikimos ir lengvai pritaikomos išmaniosios sistemos su sudėtingomis sąsajomis, kurios gali būti veiksmingai naudojamos įvairiausiose srityse, pavyzdžiui, sklandžiai integravus signalų vyksmo, jungimo laiko, apdorojimo, energijos tiekimo ir darbo tinkle procesus.
            
         3 straipsnis
   Sąjungos finansinis įnašas
   1.   Sąjungos finansinis įnašas į bendrąją įmonę, įskaitant Europos laisvosios prekybos asociacijos (ELPA) asignavimus, ECSEL administracinėms sąnaudoms ir veiklos sąnaudoms padengti neviršija 1 184 874 000 EUR. Įnašas mokamas iš Sąjungos bendrojo biudžeto asignavimų, skirtų specialiajai programai, kuria įgyvendinama programa „Horizontas 2020“ (2014–2020 m.), sukurtai Sprendimu 2013/743/ES. Su Sąjungos finansiniu įnašu susijęs biudžeto vykdymas pavedamas bendrajai įmonei ECSEL, kuri veikia kaip Reglamento (ES, Euratomas) Nr. 966/2012 209 straipsnyje nurodyta įstaiga, vadovaudamasi to reglamento 58 straipsnio 1 dalies c punkto iv papunkčiu, 60 ir 61 straipsniais.
   2.   Sąjungos finansinio įnašo teikimo tvarka nustatoma įgaliojimo susitarimu ir metiniais lėšų pervedimo susitarimais, kuriuos Sąjungos vardu turi sudaryti Komisija ir bendroji įmonė ECSEL.
   3.   Šio straipsnio 2 dalyje nurodytame įgaliojimo susitarime aptariami elementai, išdėstyti Reglamento (ES, Euratomas) Nr. 966/2012 58 straipsnio 3 dalyje, 60 ir 61 straipsniuose ir Deleguotojo reglamento (ES) Nr. 1268/2012 40 straipsnyje, ir, inter alia,:
   
               a)
            
            
               bendrosios įmonės ECSEL įnašui taikomi reikalavimai, susiję su atitinkamais veiklos rodikliais, nurodytais Sprendimo 2013/743/ES II priede;
            
         
               b)
            
            
               bendrosios įmonės ECSEL įnašui taikomi reikalavimai, siekiant vykdyti Sprendimo 2013/743/ES III priede nurodytą stebėseną;
            
         
               c)
            
            
               specialūs veiklos rodikliai, susiję su bendrosios įmonės ECSEL veikimu;
            
         
               d)
            
            
               duomenų, kurių reikia siekiant užtikrinti, kad Komisija galėtų vykdyti sklaidos ir ataskaitų teikimo prievoles, kaip nurodyta Reglamento (ES) Nr. 1291/2013 28 straipsnyje, teikimo tvarka, be kita ko, dalyviams skirtame bendrame portale ir pasitelkiant kitas Komisijos administruojamas programos „Horizontas 2020“ elektronines sklaidos priemones;
            
         
               e)
            
            
               nuostatos dėl bendrosios įmonės ECSEL kvietimų teikti pasiūlymus paskelbimo, be kita ko, dalyviams skirtame bendrame portale ir pasitelkiant kitas Komisijos administruojamas programos „Horizontas 2020“ elektronines sklaidos priemones;
            
         
               f)
            
            
               žmogiškųjų išteklių naudojimas ir pokyčiai, visų pirma įdarbinimas pagal pareigų grupę, lygį ir kategoriją, perklasifikavimo veiksmai ir bet kokie darbuotojų skaičiaus pokyčiai.
            
         4 straipsnis
   Kitų nei Sąjunga narių įnašai
   1.   ECSEL dalyvaujančiosios valstybės bendrosios įmonės ECSEL veiklos sąnaudoms padengti teikia finansinį įnašą, kuris prilygsta Sąjungos įnašui. Per 1 straipsnyje apibrėžtą laikotarpį numatyta bent 1 200 000 000 EUR suma.
   2.   Bendrosios įmonės ECSEL privatūs nariai skiria arba pasirūpina, kad juos sudarantys subjektai ir su jais susiję subjektai skirtų įnašus į bendrąją įmonę ECSEL Per 1 straipsnyje apibrėžtą laikotarpį numatyta bent 1 700 000 000 EUR suma.
   3.   Šio straipsnio 1 ir 2 dalyse nurodytus įnašus sudaro įnašai į bendrąją įmonę ECSEL, kaip nustatyta įstatų 16 straipsnio 2 dalyje, 16 punkto 3 dalies b punkte ir 16 straipsnio 3 dalies c punkte.
   4.   Kiti nei Sąjunga bendrosios įmonės ECSEL nariai ne vėliau kaip kiekvienų metų sausio 31 d. valdybai pateikia ataskaitą apie kiekvienais praėjusiais finansiniais metais skirtų 1 ir 2 dalyse nurodytų įnašų vertę.
   5.   Siekiant įvertinti įstatų 16 straipsnio 3 dalies c punkte nurodytus įnašus, sąnaudos nustatomos pagal atitinkamų subjektų įprastą sąnaudų apskaitos praktiką, pagal šalyje, kurioje įsisteigęs subjektas, taikomus apskaitos standartus ir pagal taikomus tarptautinius apskaitos standartus ir tarptautinius finansinės atskaitomybės standartus. Sąnaudas patvirtina atitinkamo subjekto paskirtas nepriklausomas išorės auditorius. Bendroji įmonė ECSEL gali patikrinti vertinimo metodą, jei kyla neaiškumų dėl sertifikavimo. Jei neaiškumų lieka, bendroji įmonė ECSEL gali atlikti jų auditą.
   6.   Komisija gali imtis taisomųjų veiksmų ir galbūt nutraukti, proporcingai sumažinti arba sustabdyti bendrajai įmonei ECSEL skirtą Sąjungos finansinį įnašą arba inicijuoti įstatų 26 straipsnio 2 dalyje nurodytą likvidavimo procedūrą, jei kiti nei Sąjunga nariai, įskaitant juos sudarančius subjektus arba su jais susijusius subjektus, neskiria šio straipsnio 1 ir 2 dalyse nurodytų įnašų, skiria tik jų dalį ar skiria juos pavėluotai.
   5 straipsnis
   Finansinės taisyklės
   Nedarant poveikio šio reglamento 12 straipsniui, bendroji įmonė ECSEL priima savo specialiąsias finansines taisykles pagal Reglamento (ES, Euratomas) Nr. 966/2012 209 straipsnį ir Komisijos deleguotąjį reglamentą (ES) Nr. 110/2014 (11).
   6 straipsnis
   Darbuotojai
   1.   Europos Sąjungos pareigūnų tarnybos nuostatai ir kitų tarnautojų įdarbinimo sąlygos, nustatyti Tarybos reglamentu (EEB, Euratomas, EAPB) Nr. 259/68 (12) (toliau – Tarnybos nuostatai ir Įdarbinimo sąlygos) ir Sąjungos institucijų bendrai priimtos Tarnybos nuostatų ir Įdarbinimo sąlygų įgyvendinimo taisyklės taikomi Bendrosios įmonės ECSEL darbuotojams.
   2.   Bendrosios įmonės ECSEL darbuotojų atžvilgiu valdyba naudojasi įgaliojimais, kurie Tarnybos nuostatuose suteikti paskyrimų tarnybai, Įdarbinimo sąlygose – institucijai, įgaliotai sudaryti darbo sutartis (toliau – paskyrimų tarnybos įgaliojimai).
   Laikydamasi Tarnybos nuostatų 110 straipsnio valdyba priima sprendimą, pagrįstą Tarnybos nuostatų 2 straipsnio 1 dalimi ir Įdarbinimo sąlygų 6 straipsniu, kuriuo atitinkami paskyrimų tarnybos įgaliojimai suteikiami vykdomajam direktoriui ir apibrėžiamos sąlygos, kuriomis tas suteikimas gali būti sustabdytas. Vykdomajam direktoriui leidžiama perduoti šiuos įgaliojimus.
   Išimtinėmis aplinkybėmis valdyba gali sprendimu laikinai sustabdyti paskyrimų tarnybos įgaliojimų suteikimą vykdomajam direktoriui bei pastarojo įvykdytą paskesnį tų įgaliojimų perdavimą. Tokiais atvejais valdyba pati vykdo paskyrimų tarnybos įgaliojimus arba juos suteikia vienam iš savo narių arba kitam nei vykdomasis direktorius bendrosios įmonės ECSEL darbuotojui.
   3.   Valdyba priima atitinkamas Tarnybos nuostatų ir Įdarbinimo sąlygų įgyvendinimo taisykles, laikydamasi Tarnybos nuostatų 110 straipsnio.
   4.   Personalo ištekliai nustatomi bendrosios įmonės ECSEL personalo etatų planu, kuriame laikantis jos metinio biudžeto nurodomas laikinų etatų skaičius pagal pareigų grupę bei lygį ir sutartininkų skaičius, išreikštas visos darbo dienos ekvivalentu.
   5.   Bendrosios įmonės ECSEL personalą sudaro laikinieji darbuotojai ir sutartininkai.
   6.   Visas sąnaudas, susijusias su personalu, padengia bendroji įmonė ECSEL.
   7 straipsnis
   Deleguotieji nacionaliniai ekspertai ir stažuotojai
   1.   Bendrojoje įmonėje ECSEL gali dirbti jos neįdarbinti deleguotieji nacionaliniai ekspertai ir stažuotojai. Deleguotųjų nacionalinių ekspertų skaičius, išreikštas visos darbo dienos ekvivalentu, įtraukiamas į personalo išteklius, kaip nurodyta 6 straipsnio 4 dalyje, laikantis metinio biudžeto.
   2.   Valdyba priima sprendimą, kuriuo nustatomos nacionalinių ekspertų delegavimo į bendrąją įmonę ECSEL taisyklės ir stažuotojų darbo taisyklės.
   8 straipsnis
   Privilegijos ir imunitetai
   Bendrajai įmonei ECSEL ir jos personalui taikomas Protokolas Nr. 7 dėl Europos Sąjungos privilegijų ir imunitetų, pridėtas prie Europos Sąjungos sutarties ir Sutarties dėl Europos Sąjungos veikimo.
   9 straipsnis
   Bendrosios įmonės ECSEL atsakomybė
   1.   Sutartinė bendrosios įmonės ECSEL atsakomybė reglamentuojama atitinkamomis sutartinėmis nuostatomis ir konkrečiam susitarimui, sprendimui ar sutarčiai taikoma teise.
   2.   Nesutartinės atsakomybės atveju bendroji įmonė ECSEL pagal bendrus valstybių narių teisės principus atlygina bet kokią žalą, kurią eidami savo pareigas padaro jos darbuotojai.
   3.   Bet kokie bendrosios įmonės ECSEL mokėjimai, susiję su 1 ir 2 dalyse nurodyta atsakomybe, ir dėl jos patirtos sąnaudos bei išlaidos laikomi bendrosios įmonės ECSEL išlaidomis ir padengiami naudojant jos išteklius.
   4.   Už bendrosios įmonės ECSEL įsipareigojimų įvykdymą yra atsakinga tik pati bendroji įmonė ECSEL.
   10 straipsnis
   Europos Sąjungos Teisingumo Teismo jurisdikcija ir taikoma teisė
   1.   Europos Sąjungos Teisingumo Teismas turi jurisdikciją:
   
               a)
            
            
               pagal visas nuostatas dėl arbitražo, įtrauktas į bendrosios įmonės ECSEL sudarytus susitarimus, ir sutartis arba jo sprendimus;
            
         
               b)
            
            
               kilus ginčams, susijusiems su kompensacijomis už žalą, kurią eidami savo pareigas padarė bendrosios įmonės ECSEL darbuotojai;
            
         
               c)
            
            
               kilus bendrosios įmonės ECSEL ir jos darbuotojų ginčui srityje, kuri reglamentuojama Tarnybos nuostatais ir Įdarbinimo sąlygomis, ir tuose dokumentuose nurodytomis sąlygomis.
            
         2.   Visais atvejais, susijusiais su asocijuotąja šalimi, taikomos konkrečios atitinkamų susitarimų nuostatos.
   3.   Šiame reglamente ar Sąjungos teisės aktuose nenumatytiems atvejams taikoma šalies, kurioje yra bendrosios įmonės ECSEL buveinė, teisė.
   11 straipsnis
   Vertinimas
   1.   Komisija, padedant nepriklausomiems ekspertams, ne vėliau kaip 2017 m. birželio 30 d. atlieka bendrosios įmonės ECSEL tarpinį įvertinimą, kurio metu ji pirmiausia įvertina privačių narių, juos sudarančių subjektų, su jais susijusių subjektų ir kitų juridinių asmenų dalyvavimo netiesioginiuose veiksmuose lygį ir įnašą jiems. Komisija parengia to vertinimo ataskaitą, kurioje pateikiamos įvertinimo išvados ir Komisijos pastabos. Komisija siunčia tą įvertinimą Europos Parlamentui ir Tarybai ne vėliau kaip 2017 m. gruodžio 31 d.. Į bendrosios įmonės ECSEL tarpinio įvertinimo rezultatus atsižvelgiama atliekant nuodugnų įvertinimą ir tarpinį įvertinimą, nurodytą Reglamento (ES) Nr. 1291/2013 32 straipsnyje.
   2.   Remdamasi šio straipsnio 1 dalyje nurodyto tarpinio įvertinimo išvadomis Komisija gali imtis priemonių pagal 4 straipsnio 6 dalį arba kitų atitinkamų veiksmų.
   3.   Per šešis mėnesius po bendrosios įmonės ECSEL likvidavimo, bet ne vėliau kaip per dvejus metus nuo įstatų 26 straipsnyje nurodytos likvidavimo procedūros pradėjimo, Komisija atlieka bendrosios įmonės ECSEL galutinį įvertinimą. To galutinio įvertinimo rezultatai pateikiami Europos Parlamentui ir Tarybai.
   12 straipsnis
   Biudžeto įvykdymo patvirtinimas
   Nukrypstant nuo Reglamento (ES, Euratomas) Nr. 966/2012 60 straipsnio 7 dalies ir 209 straipsnio, tai, kad bendroji įmonė ECSEL įvykdė biudžetą, patvirtina Europos Parlamentas, remdamasis Tarybos rekomendacija ir laikydamasis bendrosios įmonės ECSEL finansinėse taisyklėse numatytos procedūros.
   13 straipsnis
   
      Ex post auditai
   1.   Išlaidų netiesioginiams veiksmams ex post auditus bendroji įmonė ECSEL atlieka pagal Reglamento (ES) Nr. 1291/2013 29 straipsnį, kaip programos „Horizontas 2020“ netiesioginių veiksmų dalį.
   2.   Komisija gali nuspręsti pati atlikti šio straipsnio 1 dalyje nurodytus auditus. Tokiais atvejais ji tai daro vadovaudamasi taikytinomis taisyklėmis, visų pirma reglamentais (ES, Euratomas) Nr. 966/2012, (ES) Nr. 1290/2013 ir (ES) Nr. 1291/2013.
   14 straipsnis
   Sąjungos finansinių interesų apsauga
   1.   Bendroji įmonė ECSEL suteikia Komisijos darbuotojams ir kitiems bendrosios įmonės ECSEL arba Komisijos ir Audito Rūmų įgaliotiems asmenims galimybę patekti į savo objektus ir patalpas ir susipažinti su visa informacija, įskaitant informaciją elektroniniu formatu, kurios jiems reikia auditams atlikti.
   2.   Europos kovos su sukčiavimu tarnyba (OLAF) gali atlikti tyrimus, įskaitant patikras vietoje ir tikrinimus, remdamasi Tarybos reglamento (Euratomas, EB) Nr. 2185/96 (13) ir Europos Parlamento ir Tarybos reglamento (ES, Euratomas) Nr. 883/2013 (14) nuostatomis ir procedūromis, kad nustatytų, ar nebūta sukčiavimo, korupcijos arba kitos neteisėtos veikos, darančios poveikį Sąjungos finansiniams interesams, atvejų, susijusių su pagal šį reglamentą finansuojamais susitarimais, sprendimais arba sutartimis.
   3.   Nedarant poveikio 1 ir 2 dalims, į sutartis, susitarimus ir sprendimus, sudarytus įgyvendinant šį reglamentą, įtraukiamos nuostatos, kuriomis Komisija, bendroji įmonė ECSEL, Audito Rūmai ir OLAF aiškiai įgaliojami atlikti tokius auditus ir tyrimus pagal jų atitinkamą kompetenciją.
   4.   Bendroji įmonė ECSEL užtikrina, kad jos narių finansiniai interesai būtų tinkamai ginami, tuo tikslu atliekant arba pavedant atlikti tinkamus vidaus ir išorės patikrinimus.
   5.   Bendroji įmonė ECSEL prisijungia prie 1999 m. gegužės 25 d. Tarpinstitucinio susitarimo tarp Europos Parlamento, Europos Sąjungos Tarybos ir Europos Bendrijų Komisijos dėl Europos kovos su sukčiavimu tarnybos (OLAF) atliekamų vidaus tyrimų (15). Bendroji įmonė ECSEL patvirtina priemones, kurios būtinos siekiant sudaryti palankesnes sąlygas OLAF atliekamiems vidaus tyrimams.
   15 straipsnis
   Konfidencialumas
   Nedarant poveikio 16 straipsniui bendroji įmonė ECSEL užtikrina neskelbtinos informacijos, kurios atskleidimas galėtų pakenkti jos narių ar jos veikloje dalyvaujančių subjektų interesams, apsaugą.
   16 straipsnis
   Skaidrumas
   1.   Bendrosios įmonės ECSEL turimiems dokumentams taikomas Europos Parlamento ir Tarybos reglamentas (EB) Nr. 1049/2001 (16).
   2.   Bendrosios įmonės ECSEL valdyba gali patvirtinti praktines Reglamento (EB) Nr. 1049/2001 įgyvendinimo priemones.
   3.   Nedarant poveikio šio reglamento 10 straipsniui bendrosios įmonės ECSEL pagal Reglamento (EB) Nr. 1049/2001 8 straipsnį priimti sprendimai gali būti skundžiami Ombudsmenui SESV 228 straipsnyje nustatytomis sąlygomis.
   17 straipsnis
   Dalyvavimo ir sklaidos taisyklės
   1.   Bendrosios įmonės ECSEL finansuojamiems veiksmams taikomas Reglamentas (ES) Nr. 1290/2013. Laikantis to reglamento, bendroji įmonė ECSEL laikoma finansuojančiąja įstaiga ir teikia finansinę paramą netiesioginiams veiksmams, kaip nurodyta įstatų 1 straipsnio a punkte.
   2.   Atitinkamos finansuojančiosios institucijos gali nustatyti specialius kriterijus dėl atskirų pareiškėjų tinkamumo gauti finansavimą iš ECSEL dalyvaujančių valstybių. Tokie kriterijai galėtų apimti, inter alia, pareiškėjo tipą, įskaitant teisinį statusą ir tikslą, atsakomybės sąlygas ir perspektyvumą, įskaitant finansinį patikimumą, ir fiskalinių bei socialinių įsipareigojimų įvykdymą.
   3.   Kai ECSEL dalyvaujančioji valstybė bendrajai įmonei ECSEL nepaveda savo įnašų, skirtų netiesioginių veiksmų dalyviams, įgyvendinimo per bendrosios įmonės ECSEL su dalyviais sudarytus susitarimus dėl dotacijų, ji gali nustatyti konkrečias taisykles dėl sąnaudų tinkamumo finansuoti dalyvius.
   4.   Šiame straipsnyje nurodyti konkretūs kriterijai ir taisyklės įtraukiami į darbo planą.
   18 straipsnis
   Priimančiosios valstybės parama
   Bendroji įmonė ECSEL ir valstybė, kurioje yra jos buveinė, gali sudaryti administracinį susitarimą dėl privilegijų, imunitetų ir kitos paramos, kurią ta valstybė teiks bendrajai įmonei ECSEL.
   19 straipsnis
   Panaikinimas ir pereinamojo laikotarpio nuostatos
   1.   Reglamentai (EB) Nr. 72/2008 ir Nr. 74/2008 panaikinami.
   2.   Nedarant poveikio 1 daliai, pagal reglamentus (EB) Nr. 72/2008 ir (EB) Nr. 74/2008 pradėti veiksmai, įskaitant pagal tuos reglamentus priimtus metinius įgyvendinimo planus, jais reglamentuojami iki jų įvykdymo pabaigos.
   3.   Kad būtų galima užbaigti pagal reglamentus (EB) Nr. 72/2008 ir (EB) Nr. 74/2008 pradėtus veiksmus, be šio reglamento 3 straipsnio 1 dalyje ir 4 straipsnio 2 dalyje nurodytų įnašų, 2014–2017 m. į bendrąją įmonę ECSEL administracinėms sąnaudoms padengti įnešamos šios sumas:
   
               a)
            
            
               Sąjunga – 2 050 000 EUR;
            
         
               b)
            
            
               asociacija AENEAS – 1 430 000 EUR;
            
         
               c)
            
            
               asociacija ARTEMISIA – 975 000 EUR.
            
         Į šio reglamento 11 straipsnio 1 dalyje nurodytą tarpinį įvertinimą įtraukiamas galutinis bendrųjų įmonių ENIAC ir ARTEMIS veiklos pagal reglamentus (EB) Nr. 72/2008 ir (EB) Nr. 74/2008 įvertinimas.
   4.   Pagal Reglamentą (EB) Nr. 72/2008 paskirtas vykdomasis direktorius likusiam kadencijos laikotarpiui skiriamas eiti šiame reglamente numatytas bendrosios įmonės ECSEL vykdomojo direktoriaus pareigas nuo 2014 m. birželio 27 d. Kitos vykdomojo direktoriaus sutarties sąlygos nekinta.
   5.   Jeigu tai buvo pirma pagal šio straipsnio 4 dalį paskirto vykdomojo direktoriaus kadencija, jis skiriamas visai likusiai kadencijai, numatant galimybę tą kadenciją pratęsti iki ketverių metų, vadovaujantis įstatų 8 straipsnio 4 dalimi. Jeigu tai buvo antra pagal 4 dalį paskirto vykdomojo direktoriaus kadencija, ta kadencija negali būti pratęsta. Vykdomasis direktorius, kurio kadencija buvo pratęsta, viso bendro jo (-s) kadencijos laikotarpio pabaigoje negali dalyvauti kitoje atrankos į tas pačias pareigas procedūroje.
   6.   Pagal Reglamentą (EB) Nr. 74/2008 paskirto vykdomojo direktoriaus darbo sutartis nutraukiama prieš 2014 m. birželio 27 d.
   7.   Nedarant poveikio 4 ir 5 dalims šis reglamentas nedaro poveikio darbuotojų, įdarbintų pagal reglamentus (EB) Nr. 72/2008 ir (EB) Nr. 74/2008, teisėms ir pareigoms. Jų sutartys gali būti atnaujintos pagal šį reglamentą, vadovaujantis Tarnybos nuostatais ir Įdarbinimo sąlygomis bei atsižvelgiant į bendrosios įmonės ECSEL biudžeto apribojimus.
   8.   Bendrosios įmonės ECSEL vykdomasis direktorius sušaukia pirmąjį valdybos ir viešojo sektoriaus institucijų tarybos susitikimą.
   9.   Jei bendrųjų įmonių ENIAC ir ARTEMIS nariai pagal reglamentus (EB) Nr. 72/2008 ir (EB) Nr. 74/2008 nesusitaria kitaip, visos teisės ir pareigos, įskaitant bendrųjų įmonių narių turtą, įsiskolinimus ar įsipareigojimus, atsiradusios pagal tuos reglamentus, perduodamos bendrosios įmonės ECSEL nariams pagal šį reglamentą.
   10.   Visi pagal reglamentus (EB) Nr. 72/2008 ir (EB) Nr. 74/2008 nepanaudoti asignavimai perduodami bendrajai įmonei ECSEL. Visos sumos, kurias asociacijos AENEAS ir ARTEMISIA turėjo įnešti 2008–2013 m. bendrųjų įmonių ENIAC ir ARTEMIS administraciniams asignavimams padengti, pervedamos bendrajai įmonei ECSEL vadovaujantis tvarka, dėl kurios turi būti susitarta su Komisija.
   20 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2014 m. gegužės 6 d.
      
         
            Tarybos vardu
         
         
            Pirmininkas
         
         G. STOURNARAS
      
   
   
      (1)  2013 m. gruodžio 10 d. nuomonė (Dar nepaskelbta Oficialiajame leidinyje).
   
      (2)  2006 m. gruodžio 18 d. Europos Parlamento ir Tarybos sprendimas Nr. 1982/2006/EB dėl Europos bendrijos mokslinių tyrimų, technologinės plėtros ir demonstracinės veiklos septintosios bendrosios programos (2007–2013 m.) (OL L 412, 2006 12 30, p. 1).
   
      (3)  2006 m. gruodžio 19 d. Tarybos sprendimas 2006/971/EB dėl specialiosios programos „Bendradarbiavimas“, įgyvendinančios Europos bendrijos mokslinių tyrimų, technologinės plėtros ir demonstracinės veiklos septintąją bendrąją programą (2007–2013 m.) (OL L 400, 2006 12 30, p. 86).
   
      (4)  2013 m. gruodžio 11 d. Europos Parlamento ir Tarybos reglamentas (ES) Nr. 1291/2013, kuriuo sukuriama bendroji mokslinių tyrimų ir inovacijų programa „Horizontas 2020“ (2014–2020 m.) ir panaikinamas Sprendimas Nr. 1982/2006/EB (OL L 347, 2013 12 20, p. 104).
   
      (5)  2013 m. gruodžio 3 d. Tarybos sprendimas Nr. 2013/743/ES dėl specialiosios programos, kuria įgyvendinama bendroji mokslinių tyrimų ir inovacijų programa „Horizontas 2020“ (2014–2020 m.), sukūrimo ir kuriuo panaikinami sprendimai 2006/971/EB, 2006/972/EB, 2006/973/EB, 2006/974/EB ir 2006/975/EB (OL L 347, 2013 12 20, p. 965).
   
      (6)  2007 m. gruodžio 20 d. Tarybos reglamentas (EB) Nr. 72/2008 dėl bendrosios įmonės ENIAC įsteigimo (OL L 30, 2008 2 4, p. 21).
   
      (7)  2007 m. gruodžio 20 d. Tarybos reglamentas (EB) Nr. 74/2008 dėl bendrosios įmonės ARTEMIS įsteigimo siekiant įgyvendinti įterptųjų kompiuterinių sistemų jungtinę technologijų iniciatyvą (OL L 30, 2008 2 4, p. 52).
   
      (8)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių (OL L 298, 2012 10 26, p. 1).
   
      (9)  2013 m. gruodžio 11 d. Europos Parlamento ir Tarybos reglamentas (ES) Nr. 1290/2013, kuriuo nustatomos bendrosios mokslinių tyrimų ir inovacijų programos „Horizontas 2020“ (2014–2020 m.) dalyvavimo ir sklaidos taisyklės (OL L 347, 2013 12 20, p. 81).
   
      (10)  2012 m. spalio 29 d. Komisijos deleguotasis reglamentas (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių (OL L 362, 2012 12 31, p. 1).
   
      (11)  2013 m. rugsėjo 30 d. Komisijos deleguotasis reglamentas (ES) Nr. 110/2014 dėl pavyzdinio finansinio reglamento viešojo ir privačiojo sektorių partnerystės įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 209 straipsnyje (OL L 38, 2014 2 7, p. 2).
   
      (12)  1968 m. vasario 29 d. Tarybos reglamentas (EEB, Euratomas, EAPB) Nr. 259/68, nustatantis Europos Bendrijų pareigūnų tarnybos nuostatus ir kitų tarnautojų įdarbinimo sąlygas, bei nustatantis Komisijos pareigūnams laikinai taikomas specialias priemones (OL L 56, 1968 3 4, p. 1).
   
      (13)  1996 m. lapkričio 11 d. Tarybos reglamentas (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (OL L 292, 1996 11 15, p. 2).
   
      (14)  2013 m. rugsėjo 11 d. Europos Parlamento ir Tarybos reglamentas (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 1).
   
      (15)  OL L 136, 1999 5 31, p. 15.
   
      (16)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).
   
      PRIEDAS
      
         BENDROSIOS ĮMONĖS ECSEL ĮSTATAI
      
      
         1   straipsnis
      
      
         Užduotys
      
      Bendrosios įmonės ECSEL užduotys:
      
                  a)
               
               
                  finansiškai remti netiesioginius veiksmus mokslinių tyrimų ir inovacijų srityse, daugiausia dotacijomis;
               
            
                  b)
               
               
                  užtikrinti tvarų bendrosios įmonės ECSEL valdymą;
               
            
                  c)
               
               
                  vystyti glaudų bendradarbiavimą ir užtikrinti veiklos koordinavimą su veiklos vykdytojais Europos (visų pirma įgyvendinant programą „Horizontas 2020“), nacionaliniu ir tarptautiniu mastu, su įstaigomis ir suinteresuotaisiais subjektais, kad Europos inovacijų kūrimo aplinka taptų našesnė, kad būtų kuriamos sinergijos ir sėkmingiau panaudojami mokslinių tyrimų ir inovacijų veiklos rezultatai elektroninių komponentų ir sistemų srityje;
               
            
                  d)
               
               
                  nustatyti daugiametį strateginį planą ir prireikus jį tikslinti;
               
            
                  e)
               
               
                  rengti ir įgyvendinti daugiamečiam strateginiam planui įvykdyti skirtus darbo planus;
               
            
                  f)
               
               
                  neviršijant turimų lėšų inicijuoti atvirus kvietimus teikti pasiūlymus, vertinti pasiūlymus ir skirti finansavimą netiesioginiams veiksmams taikant atviras ir skaidrias procedūras;
               
            
                  g)
               
               
                  skelbti informaciją apie netiesioginius veiksmus;
               
            
                  h)
               
               
                  stebėti, kaip įgyvendinami netiesioginiai veiksmai, ir administruoti susitarimus dėl dotacijų arba priimti sprendimus dėl dotacijų;
               
            
                  i)
               
               
                  stebėti bendrą pažangą, daromą siekiant bendrosios įmonės ECSEL tikslų;
               
            
                  j)
               
               
                  vykdyti informacijos, komunikacijos, panaudojimo ir sklaidos veiklą taikant, mutatis mutandis, Reglamento (ES) Nr. 1291/2013 28 straipsnį, be kita ko, užtikrinant, kad išsami informacija apie kvietimų teikti pasiūlymus rezultatus būtų teikiama ir prieinama bendroje programos „Horizontas 2020“ elektroninėje bazėje;
               
            
                  k)
               
               
                  palaikyti ryšį su įvairiais suinteresuotaisiais subjektais, įskaitant mokslinių tyrimų organizacijas ir universitetus;
               
            
                  l)
               
               
                  atlikti visas kitas užduotis, reikalingas šio reglamento 2 straipsnyje nurodytiems tikslams pasiekti.
               
            
         2   straipsnis
      
      
         Nariai
      
      
               
                  1.
               
               
                  Bendrosios įmonės ECSEL nariai yra:
                  
                              a)
                           
                           
                              Sąjunga, atstovaujama Komisijos,
                           
                        
                              b)
                           
                           
                              Belgija, Bulgarija, Čekija, Danija, Vokietija, Estija, Airija, Graikija, Ispanija, Prancūzija, Italija, Latvija, Lietuva, Liuksemburgas, Vengrija, Malta, Nyderlandai, Austrija, Lenkija, Portugalija, Rumunija, Slovėnija, Slovakija, Suomija, Švedija ir Jungtinė Karalystė, ir
                           
                        
                              c)
                           
                           
                              pritarimo raštu patvirtinusi, kad įsipareigoja laikytis šių įstatų, pagal Prancūzijos teisę registruota asociacija AENEAS, kurios registruotoji buveinė yra Paryžiuje (Prancūzija); pagal Nyderlandų teisę registruota asociacija ARTEMISIA, kurios registruotoji buveinė yra Eindhovene (Nyderlandai); pagal Vokietijos teisę registruota asociacija EPoSS, kurios registruotoji buveinė yra Berlyne (Vokietijoje).
                           
                        
            
               
                  2.
               
               
                  Valstybės, kurios yra Bendrosios įmonės ECSEL narės, šiuose įstatuose toliau vadinamos ECSEL dalyvaujančiosiomis valstybėmis. Kiekviena ECSEL dalyvaujančioji valstybė skiria savo atstovus į bendrosios įmonės ECSEL organus ir nacionaliniam subjektui ar subjektams paveda atsakomybę už savo įsipareigojimų, susijusių su bendrosios įmonės ECSEL veikla, įvykdymą.
               
            
               
                  3.
               
               
                  Šiuose įstatuose ECSEL dalyvaujančiosios valstybės kartu su Komisija toliau vadinamos bendrosios įmonės ECSEL viešojo sektoriaus institucijomis.
               
            
               
                  4.
               
               
                  Šiuose įstatuose privačios asociacijos toliau vadinamos bendrosios įmonės ECSEL privačiais nariais, o subjektai, kurie sudaro kiekvieną privatų narį, kaip nustatyta privataus nario įstatuose, yra vadinami sudarančiais subjektais.
               
            
         3   straipsnis
      
      
         Narystės pakeitimai
      
      
               
                  1.
               
               
                  Valstybės narės arba asocijuotosios šalys, kurios nėra išvardytos 2 straipsnio 1 dalies b punkte, bendrosios įmonės ECSEL narėmis tampa tada, kai valdybai pateikia raštišką pranešimą apie įsipareigojimą laikytis įstatų ir visų kitų nuostatų, kuriomis reglamentuojamas bendrosios įmonės ECSEL veikimas.
               
            
               
                  2.
               
               
                  Jei prisideda prie 16 straipsnio 4 dalyje nurodyto finansavimo, skirto šio reglamento 2 straipsnyje išvardytiems bendrosios įmonės ECSEL tikslams pasiekti, ir įsipareigoja laikytis šių įstatų, paraišką tapti bendrosios įmonės ECSEL nariu gali pateikti šie subjektai:
                  
                              a)
                           
                           
                              bet kuri kita nei 1 dalyje nurodyta šalis, elektroninių komponentų ir sistemų srityje vykdanti mokslinių tyrimų ir inovacijų politiką ar programas;
                           
                        
                              b)
                           
                           
                              visi juridiniai asmenys, kurie tiesiogiai ar netiesiogiai remia mokslinius tyrimus ir inovacijas valstybėje narėje ar asocijuotoje šalyje.
                           
                        
            
               
                  3.
               
               
                  Visos paraiškos dėl narystės bendrojoje įmonėje ECSEL pagal 2 dalies nuostatas teikiamos bendrosios įmonės ECSEL valdybai. Valdyba įvertina paraišką atsižvelgdama į ją pateikusio subjekto reikšmę ir potencialią pridėtinę vertę siekiant bendrosios įmonės ECSEL tikslų ir priima sprendimą dėl paraiškos.
               
            
               
                  4.
               
               
                  Visi bendrosios įmonės ECSEL nariai gali nutraukti savo narystę. Toks narystės nutraukimas įsigalioja ir yra neatšaukiamas praėjus šešiems mėnesiams nuo pranešimo kitiems nariams. Nuo nutraukimo dienos buvę nariai atleidžiami nuo visų įsipareigojimų, išskyrus tuos, kuriuos bendroji įmonė ECSEL patvirtino ar prisiėmė iki pranešimo apie narystės nutraukimą.
               
            
               
                  5.
               
               
                  Negavus išankstinio valdybos pritarimo narystė bendrojoje įmonėje ECSEL negali būti perduota trečiajai šaliai.
               
            
               
                  6.
               
               
                  Kai tik pagal šį straipsnį įvyksta narystės pokyčių, bendroji įmonė ECSEL savo interneto svetainėje nedelsdama paskelbia atnaujintą narių sąrašą ir nurodo pokyčių datą.
               
            
         4   straipsnis
      
      
         Bendrosios įmonės ECSEL organai
      
      Bendrosios įmonės ECSEL organai yra:
      
                  a)
               
               
                  valdyba,
               
            
                  b)
               
               
                  vykdomasis direktorius,
               
            
                  c)
               
               
                  viešojo sektoriaus institucijų taryba,
               
            
                  d)
               
               
                  privačių narių taryba.
               
            
         5   straipsnis
      
      
         Valdybos sudėtis
      
      Valdybą sudaro bendrosios įmonės ECSEL narių atstovai.
      Kiekvienas bendrosios įmonės ECSEL narys skiria savo atstovus ir pagrindinį atstovą, kuriam suteikiama teisė nario vardu balsuoti valdyboje.
      
         6   straipsnis
      
      
         Valdybos veikimas
      
      
               
                  1.
               
               
                  Balsavimo teisės valdyboje paskirstomos taip:
                  
                              a)
                           
                           
                              1/3 – privatiems nariams bendrai;
                           
                        
                              b)
                           
                           
                              1/3 – Komisijai; ir
                           
                        
                              c)
                           
                           
                              1/3 – ECSEL dalyvaujančiosioms valstybėms bendrai;
                           
                        Nariai deda visas pastangas, kad susitartų. Nesusitarus valdyba priima sprendimus bent 75 % visų balsų, įskaitant balsus tų narių, kurie posėdyje nedalyvauja, dauguma.
               
            
               
                  2.
               
               
                  Per pastaruosius dvejus ECSEL dalyvaujančioms valstybėms balsavimo teisės paskirstomos taip:
                  
                              a)
                           
                           
                              po vieną procentą kiekvienai ECSEL dalyvaujančiajai valstybei;
                           
                        
                              b)
                           
                           
                              likusi procentinė dalis kasmet proporcingai paskirstoma ECSEL dalyvaujančiosioms valstybėms, atsižvelgiant į jų faktinius finansinius įnašus per pastaruosius dvejus metus, įskaitant jų įnašus bendrosioms įmonėms ENIAC ir ARTEMIS
                           
                        Vėlesniais finansiniais metais ECSEL dalyvaujančiųjų valstybių balsavimo teisės paskirstomos kasmet proporcingai lėšoms, kurias jos paskyrė netiesioginiams veiksmams per pastaruosius dvejus finansinius metus.
                  Jei privačių narių taryba nėra nusprendusi kitaip, privačių narių balsavimo teisės privačioms asociacijoms paskirstomos tolygiai.
                  Visų naujų bendrosios įmonės ECSEL narių, kurie nėra valstybė narė arba asocijuotoji šalis, balsavimo teises nustato valdyba prieš tiems nariams prisijungiant prie bendrosios įmonės ECSEL.
               
            
               
                  3.
               
               
                  Valdyba ne mažiau kaip vieniems metams išsirenka pirmininką.
               
            
               
                  4.
               
               
                  Valdyba rengia eilinius posėdžius bent du kartus per metus. Ji gali sušaukti neeilinius posėdžius Komisijai, ECSEL dalyvaujančiųjų valstybių atstovų daugumai, privačių narių daugumai, pirmininkui arba vykdomajam direktoriui paprašius pagal 16 straipsnio 5 dalį. Valdybos posėdžius sušaukia jos pirmininkas; jie paprastai vyksta bendrosios įmonės ECSEL buveinėje.
                  Valdybos kvorumą sudaro Komisija, privatūs nariai ir bent trys ECSEL dalyvaujančiųjų valstybių pagrindiniai atstovai.
                  Vykdomasis direktorius dalyvauja svarstymuose, išskyrus atvejus, kai valdyba nusprendžia kitaip, tačiau neturi balsavimo teisės.
                  Valdyba, kiekvienu atveju spręsdama atskirai, į savo posėdžius dalyvauti stebėtojų teisėmis gali pakviesti kitus asmenis, ypač regioninių institucijų Sąjungoje atstovus.
               
            
               
                  5.
               
               
                  Bendrosios įmonės ECSEL narių atstovai nėra asmeniškai atsakingi už veiksmus, kuriuos įvykdė veikdami kaip atstovai valdyboje.
               
            
               
                  6.
               
               
                  Valdyba priima savo darbo tvarkos taisykles.
               
            
         7   straipsnis
      
      
         Valdybos užduotys
      
      
               
                  1.
               
               
                  Valdyba bendrai atsako už bendrosios įmonės ECSEL strateginę kryptį bei veiklą ir prižiūri tos veiklos įgyvendinimą.
               
            
               
                  2.
               
               
                  Komisija, atlikdama savo vaidmenį valdyboje, siekia užtikrinti bendrosios įmonės ECSEL veiklos ir atitinkamos veiklos pagal programą „Horizontas 2020“ koordinavimą, kad paskatintų sinergijas nustatant bendrai atliekamus mokslinių tyrimų prioritetus.
               
            
               
                  3.
               
               
                  Valdyba visų pirma atlieka šias užduotis:
                  
                              a)
                           
                           
                              vertinti, priimti ar atmesti paraiškas dėl naujos narystės pagal šių įstatų 3 straipsnio 3 dalį;
                           
                        
                              b)
                           
                           
                              spręsti dėl nario, kuris nevykdo įsipareigojimų, narystės bendrojoje įmonėje ECSEL nutraukimo;
                           
                        
                              c)
                           
                           
                              tvirtinti bendrosios įmonės ECSEL finansines taisykles pagal šio reglamento 5 straipsnį;
                           
                        
                              d)
                           
                           
                              priimti bendrosios įmonės ECSEL metinį biudžetą, įskaitant atitinkamą personalo etatų planą, kuriame nurodomi laikini etatai pagal pareigų grupę ir lygį, taip pat sutartininkų ir deleguotųjų nacionalinių ekspertų skaičius, išreikštas visos darbo dienos ekvivalentu;
                           
                        
                              e)
                           
                           
                              darbuotojų atžvilgiu vykdyti paskyrimų tarnybos įgaliojimus pagal šio reglamento 6 straipsnio 2 dalį;
                           
                        
                              f)
                           
                           
                              paskirti ir atleisti vykdomąjį direktorių, pratęsti jo kadenciją, teikti jam gaires ir stebėti jo darbo rezultatus;
                           
                        
                              g)
                           
                           
                              pagal vykdomojo direktoriaus rekomendaciją patvirtinti programų biuro organizacinę struktūrą;
                           
                        
                              h)
                           
                           
                              priimti 21 straipsnio 1 dalyje nurodytą daugiametį strateginį planą;
                           
                        
                              i)
                           
                           
                              priimti 21 straipsnio 2 dalyje nurodytą darbo planą ir atitinkamas išlaidų sąmatas;
                           
                        
                              j)
                           
                           
                              tvirtinti metinę veiklos ataskaitą, įskaitant 22 straipsnio 1 dalyje nurodytas atitinkamas išlaidas;
                           
                        
                              k)
                           
                           
                              pagal vykdomojo direktoriaus rekomendaciją prireikus užtikrinti, kad būtų įsteigta bendrosios įmonės ECSEL vidaus audito grupė;
                           
                        
                              l)
                           
                           
                              pagal vykdomojo direktoriaus rekomendaciją nustatyti bendrosios įmonės ECSEL komunikacijos politiką;
                           
                        
                              m)
                           
                           
                              prireikus nustatyti Tarnybos nuostatų ir Įdarbinimo sąlygų įgyvendinimo taisykles laikantis šio reglamento 6 straipsnio 3 dalies;
                           
                        
                              n)
                           
                           
                              prireikus parengti nacionalinių ekspertų delegavimo į bendrąją įmonę ECSEL ir stažuotojų darbo taisykles laikantis šio reglamento 7 straipsnio 2 dalies;
                           
                        
                              o)
                           
                           
                              prireikus įsteigti patariamąsias grupes, kurios papildo bendrosios įmonės ECSEL organus;
                           
                        
                              p)
                           
                           
                              atitinkamais atvejais bet kurio bendrosios įmonės ECSEL nario siūlymu teikti Komisijai prašymus iš dalies pakeisti šį reglamentą;
                           
                        
                              q)
                           
                           
                              būti atsakinga už visas užduotis, kurias bendroji įmonė ECSEL gali paskirti vykdyti konkrečiam organui, tačiau jų nėra jiems konkrečiai paskyrusi; ji gali perduoti tokias užduotis bet kuriam bendrosios įmonės ECSEL organui.
                           
                        
            
         8   straipsnis
      
      
         Vykdomojo direktoriaus skyrimas, atleidimas ar kadencijos pratęsimas
      
      
               
                  1.
               
               
                  Vykdomąjį direktorių skiria valdyba iš Komisijos pasiūlytų kandidatų sąrašo taikydama atvirą ir skaidrią atrankos procedūrą. Prireikus Komisija į atrankos procedūrą įtraukia kitų bendrosios įmonės ECSEL narių atstovus.
                  Visų pirma kitiems bendrosios įmonės ECSEL nariams tinkamas atstovavimas užtikrinamas atrankos procedūros pirminės atrankos etape. Tuo tikslu ECSEL dalyvaujančiosios valstybės ir privatūs nariai bendru sutarimu valdybos vardu paskiria atstovą ir stebėtoją.
               
            
               
                  2.
               
               
                  Vykdomasis direktorius yra vienas iš darbuotojų ir yra įdarbinamas kaip bendrosios įmonės ECSEL laikinasis darbuotojas pagal Įdarbinimo sąlygų 2 straipsnio a punktą.
                  Sudarant sutartį su vykdomuoju direktoriumi bendrajai įmonei ECSEL atstovauja valdybos pirmininkas.
               
            
               
                  3.
               
               
                  Vykdomasis direktorius skiriamas trejų metų kadencijai. Iki to laikotarpio pabaigos Komisija, prireikus kartu su ECSEL dalyvaujančiosiomis valstybėmis ir privačiais nariais, įvertina vykdomojo direktoriaus darbo rezultatus ir bendrosios įmonės ECSEL būsimas užduotis bei iššūkius.
               
            
               
                  4.
               
               
                  Remdamasi Komisijos pasiūlymu, kuriame atsižvelgiama į 3 dalyje nurodytą įvertinimą, valdyba gali vieną kartą pratęsti vykdomojo direktoriaus kadenciją ne ilgiau kaip ketverių metų laikotarpiui.
               
            
               
                  5.
               
               
                  Vykdomasis direktorius, kurio kadencija buvo pratęsta, viso bendro laikotarpio pabaigoje negali dalyvauti kitoje atrankos į tas pačias pareigas procedūroje.
               
            
               
                  6.
               
               
                  Atleisti vykdomąjį direktorių savo sprendimu gali tik valdyba, gavusi Komisijos, prireikus kartu su ECSEL dalyvaujančiosiomis valstybėmis ir privačiais nariais, pateiktą pasiūlymą.
               
            
         9   straipsnis
      
      
         Vykdomojo direktoriaus užduotys
      
      
               
                  1.
               
               
                  Vykdomasis direktorius yra vykdomasis vadovas, atsakingas už kasdienį bendrosios įmonės ECSEL valdymą, vykdomą vadovaujantis valdybos sprendimais.
               
            
               
                  2.
               
               
                  Vykdomasis direktorius yra bendrosios įmonės ECSEL teisinis atstovas. Vykdomasis direktorius yra atskaitingas valdybai.
               
            
               
                  3.
               
               
                  Vykdomasis direktorius vykdo bendrosios įmonės ECSEL biudžetą.
               
            
               
                  4.
               
               
                  Vykdomasis direktorius visų pirma nepriklausomai atlieka šias užduotis:
                  
                              a)
                           
                           
                              konsoliduoja ir teikia valdybai priimti daugiamečio strateginio plano, kurį sudaro privačių narių tarybos pasiūlyta daugiametė strateginė mokslinių tyrimų ir inovacijų darbotvarkė ir viešojo sektoriaus institucijų pateiktos daugiametės finansinės perspektyvos, projektą;
                           
                        
                              b)
                           
                           
                              parengia ir pateikia valdybai priimti metinio biudžeto projektą, įskaitant atitinkamą personalo etatų planą, kuriame nurodomi laikini etatai pagal kiekvieną lygį ir pareigų grupę, taip pat sutartininkų ir deleguotųjų nacionalinių ekspertų skaičius, išreikštas visos darbo dienos ekvivalentu;
                           
                        
                              c)
                           
                           
                              parengia ir pateikia valdybai priimti darbo plano, kuriame nurodoma kvietimų teikti pasiūlymus, kurie, kaip savo pasiūlyme išdėsto privačių narių taryba, yra būtini siekiant įgyvendinti mokslinių tyrimų ir inovacijų veiklos planą, apimtis, projektą ir atitinkamas viešojo sektoriaus institucijų pateiktas išlaidų sąmatas;
                           
                        
                              d)
                           
                           
                              teikia valdybai metinę sąskaitą nuomonei pateikti;
                           
                        
                              e)
                           
                           
                              parengia ir teikia valdybai tvirtinti metinę veiklos ataskaitą, įskaitant informaciją apie atitinkamas išlaidas;
                           
                        
                              f)
                           
                           
                              pasirašo konkrečius susitarimus ir sprendimus dėl dotacijų;
                           
                        
                              g)
                           
                           
                              pasirašo viešojo pirkimo sutartis;
                           
                        
                              h)
                           
                           
                              įgyvendina bendrosios įmonės ECSEL komunikacijos politiką;
                           
                        
                              i)
                           
                           
                              organizuoja, orientuoja ir prižiūri bendrosios įmonės ECSEL veiklą ir darbuotojus pagal valdybos suteiktus įgaliojimus, kaip nustatyta šio reglamento 6 straipsnio 2 dalyje;
                           
                        
                              j)
                           
                           
                              nustato efektyvią ir veiksmingą vidaus kontrolės sistemą, užtikrina jos veikimą ir valdybai praneša apie visus jos reikšmingus pakeitimus;
                           
                        
                              k)
                           
                           
                              užtikrina rizikos vertinimo ir rizikos valdymo įgyvendinimą;
                           
                        
                              l)
                           
                           
                              imasi kitų priemonių, kurių reikia šio reglamento 2 straipsnyje nustatytų bendrosios įmonės ECSEL tikslų įgyvendinimo pažangai įvertinti;
                           
                        
                              m)
                           
                           
                              atlieka visas kitas valdybos vykdomajam direktoriui patikėtas ar skirtas užduotis.
                           
                        
            
               
                  5.
               
               
                  Vykdomasis direktorius įsteigia programų biurą, už kurį yra atsakingas ir kuris (-i) vykdo visas su šiuo reglamentu susijusias pagalbines užduotis. Programų biure dirba bendrosios įmonės ECSEL darbuotojai; biuras visų pirma atlieka šias užduotis:
                  
                              a)
                           
                           
                              teikia paramą kuriant ir valdant tinkamą apskaitos sistemą pagal bendrosios įmonės ECSEL finansines taisykles;
                           
                        
                              b)
                           
                           
                              administruoja kvietimus teikti pasiūlymus, kaip numatyta darbo plane, ir administruoja bei koordinuoja susitarimus ir sprendimus dėl dotacijų;
                           
                        
                              c)
                           
                           
                              teikia nariams ir kitiems bendrosios įmonės ECSEL organams visą aktualią informaciją ir paramą, kurių jiems reikia savo pareigoms atlikti, ir tenkina jų konkrečius prašymus;
                           
                        
                              d)
                           
                           
                              atlieka bendrosios įmonės ECSEL organų sekretoriato funkcijas ir teikia paramą visoms valdybos įsteigtoms patariamosioms grupėms.
                           
                        
            
         10   straipsnis
      
      
         Viešojo sektoriaus institucijų tarybos sudėtis
      
      Viešojo sektoriaus institucijų tarybą sudaro bendrosios įmonės ECSEL viešojo sektoriaus institucijų atstovai.
      Kiekviena viešojo sektoriaus institucija skiria savo atstovus ir pagrindinį pasiuntinį, kuriam suteikiama teisė balsuoti viešojo sektoriaus institucijų taryboje.
      
         11   straipsnis
      
      
         Viešojo sektoriaus institucijų tarybos veikimas
      
      
               
                  1.
               
               
                  Teisė balsuoti viešojo sektoriaus institucijų taryboje viešojo sektoriaus institucijoms suteikiama kasmet, proporcingai finansiniam jų tų metų įnašui pagal 18 straipsnio 4 dalį į bendrosios įmonės ECSEL veiklą; bet kuriam nariui nustatoma viršutinė visų balsavimo teisių viešojo sektoriaus institucijų taryboje riba – ne daugiau kaip 50 %.
                  Jei apie savo finansinio įnašo dydį pagal 18 straipsnio 4 dalį vykdomajam direktoriui pranešė mažiau negu trys ECSEL dalyvaujančiosios valstybės, 50 % balsavimo teisių pasilieka Komisija, o likusios 50 % balsavimo teisių po lygiai paskirstomos ECSEL dalyvaujančiosioms valstybėms.
                  Viešojo sektoriaus institucijos deda visas pastangas, kad susitartų. Nesusitarus viešojo sektoriaus institucijų taryba priima sprendimus bent 75 % visų balsų, įskaitant balsus tų ECSEL dalyvaujančiųjų valstybių, kurios posėdyje nedalyvauja, dauguma.
                  Kiekviena valdžios institucija sprendžiant visus su jos įnašo į bendrąją įmonę ECSEL panaudojimu susijusius klausimus gali naudotis veto teise.
               
            
               
                  2.
               
               
                  Viešojo sektoriaus institucijų taryba ne mažiau kaip dvejiems metams išsirenka pirmininką.
               
            
               
                  3.
               
               
                  Viešojo sektoriaus institucijų taryba rengia eilinius posėdžius bent du kartus per metus. Ji gali sušaukti neeilinius posėdžius Komisijai, ECSEL dalyvaujančiųjų valstybių atstovų daugumai arba pirmininkui paprašius. Viešojo sektoriaus institucijų tarybos posėdžius sušaukia jos pirmininkas; jie paprastai vyksta bendrosios įmonės ECSEL buveinėje.
                  Viešojo sektoriaus institucijų tarybos kvorumą sudaro Komisija ir bent trys ECSEL dalyvaujančiųjų valstybių pagrindiniai pasiuntiniai.
                  Vykdomasis direktorius dalyvauja svarstymuose, išskyrus atvejus, kai viešojo sektoriaus institucijų taryba nusprendžia kitaip, tačiau neturi balsavimo teisės.
                  Bet kuri valstybė narė arba asocijuotoji šalis, kuri nėra bendrosios įmonės ECSEL narė, gali dalyvauti viešojo sektoriaus institucijų taryboje stebėtojos teisėmis. Stebėtojai gauna visus susijusius dokumentus ir gali patarti viešojo sektoriaus institucijų tarybai priimant bet kurį sprendimą. Visi tokie stebėtojai laikosi konfidencialumo taisyklių, taikomų viešojo sektoriaus institucijų tarybos nariams.
                  Viešojo sektoriaus institucijų taryba prireikus gali skirti darbo grupes, kurių visą veiklą koordinuoja viena ar daugiau viešojo sektoriaus institucijų.
                  Viešojo sektoriaus institucijų taryba priima savo darbo tvarkos taisykles.
               
            
         12   straipsnis
      
      
         Viešojo sektoriaus institucijų tarybos užduotys
      
      Viešojo sektoriaus institucijų taryba:
      
                  a)
               
               
                  užtikrina, kad skirstant viešąsias lėšas netiesioginių veiksmų dalyviams būtų tinkamai taikomi sąžiningumo ir skaidrumo principai;
               
            
                  b)
               
               
                  tvirtina darbo tvarkos taisykles, taikytinas kvietimams teikti pasiūlymus, taip pat netiesioginių veiksmų vertinimo, atrankos ir stebėsenos procedūroms;
               
            
                  c)
               
               
                  atsižvelgdama į darbo planą, tvirtina kvietimų teikti pasiūlymus pradžią;
               
            
                  d)
               
               
                  sudaro pasiūlymų eilės sąrašą remdamasi atrankos ir sutarties sudarymo kriterijais bei atsižvelgdama į pasiūlymų įnašą siekiant kvietime teikti pasiūlymus numatytų tikslų ir sinergijos su nacionaliniais prioritetais;
               
            
                  e)
               
               
                  atsižvelgdama į patikrinimus, atliekamus pagal 18 straipsnio 5 dalį, sprendžia dėl viešųjų lėšų paskirstymo atrinktiems pasiūlymams neviršijant turimų biudžeto lėšų ribų. Toks sprendimas ECSEL dalyvaujančiosioms valstybėms yra privalomas netaikant jokių papildomų vertinimo ar atrankos procedūrų.
               
            
         13   straipsnis
      
      
         Privačių narių tarybos sudėtis
      
      Privačių narių tarybą sudaro bendrosios įmonės ECSEL privačių narių atstovai.
      Kiekvienas privatus narys skiria savo atstovus ir pagrindinį pasiuntinį, kuriam suteikiama teisė balsuoti privačių narių taryboje.
      
         14   straipsnis
      
      
         Privačių narių tarybos veikimas
      
      
               
                  1.
               
               
                  Privačių narių taryba posėdžiauja bent du kartus per metus.
               
            
               
                  2.
               
               
                  Privačių narių taryba prireikus gali skirti darbo grupes, kurių visą veiklą koordinuoja vienas ar daugiau narių.
               
            
               
                  3.
               
               
                  Privačių narių taryba išsirenka pirmininką.
               
            
               
                  4.
               
               
                  Privačių narių taryba priima savo darbo tvarkos taisykles.
               
            
         15   straipsnis
      
      
         Privačių narių tarybos užduotys
      
      Privačių narių taryba:
      
                  a)
               
               
                  parengia ir reguliariai atnaujina 21 straipsnio 1 dalyje nurodytos daugiametės strateginės mokslinių tyrimų ir inovacijų darbotvarkės, kuria siekiama šio reglamento 2 straipsnyje nustatytų bendrosios įmonės ECSEL tikslų, projektą;
               
            
                  b)
               
               
                  kasmet parengia ateinančių metų mokslinių tyrimų ir inovacijų veiklos plano, kuriuo remiantis skelbiami 21 straipsnio 2 dalyje nurodyti kvietimai teikti pasiūlymus, projektą;
               
            
                  c)
               
               
                  laikydamasi valdybos nustatytų terminų, vykdomajam direktoriui pateikia daugiametės strateginės mokslinių tyrimų ir inovacijų darbotvarkės projektą ir metinio mokslinių tyrimų ir inovacijų veiklos plano projektą;
               
            
                  d)
               
               
                  kad informuotų suinteresuotuosius subjektus ir surinktų pastabas, susijusias su daugiametės strateginės mokslinių tyrimų ir inovacijų darbotvarkės projektu ir atitinkamų metų mokslinių tyrimų ir inovacijų veiklos plano projektu, rengia patariamąjį suinteresuotųjų subjektų forumą, kuriame gali dalyvauti visi viešieji ir privatieji suinteresuotieji subjektai, turintys interesų elektroninių komponentų ir sistemų srityje.
               
            
         16   straipsnis
      
      
         Finansavimo šaltiniai
      
      
               
                  1.
               
               
                  Bendrąją įmonę ECSEL kartu finansuoja jos nariai, dalimis mokėdami finansinius įnašus ir skirdami nepiniginius įnašus, kuriuos sudaro sąnaudos, privačių narių arba juos sudarančių subjektų ir susijusių subjektų patiriamos jiems vykdant netiesioginius bendrosios įmonės ECSEL nekompensuojamus veiksmus.
               
            
               
                  2.
               
               
                  Bendrosios įmonės ECSEL administracinės sąnaudos padengiamos finansiniais įnašais, nurodytais:
                  
                              a)
                           
                           
                              šio reglamento 3 straipsnio 1 dalyje, iš Sąjungos finansinio įnašo padengiant ne daugiau kaip 15 255 000 EUR;
                           
                        
                              b)
                           
                           
                              šio reglamento 4 straipsnio 2 dalyje, iš privačių narių įnašo padengiant ne daugiau kaip 19 710 000 EUR arba 1 % bendros visų projektų sąnaudų sumos, atsižvelgiant į tai, kuri suma didesnė, bet ne daugiau kaip 48 000 000 EUR; ir
                           
                        
                              c)
                           
                           
                              šio reglamento 19 straipsnio 2 dalyje, pagal reglamentus (EB) Nr. 72/2008 ir (EB) Nr. 74/2008 pradėtiems veiksmams užbaigti.
                           
                        Jei dalis įnašo administracinėms sąnaudoms padengti nepanaudojama, ji gali būti panaudota bendrosios įmonės ECSEL veiklos sąnaudoms padengti.
               
            
               
                  3.
               
               
                  Bendrosios įmonės ECSEL veiklos sąnaudos padengiamos:
                  
                              a)
                           
                           
                              Sąjungos finansiniu įnašu;
                           
                        
                              b)
                           
                           
                              ECSEL dalyvaujančiųjų valstybių finansiniais įnašais;
                           
                        
                              c)
                           
                           
                              privačių narių ar juos sudarančių subjektų ir susijusių subjektų nepiniginiais įnašais, kuriuos sudaro sąnaudos, patiriamos jiems vykdant netiesioginius veiksmus, atėmus bendrosios įmonės ECSEL, ECSEL dalyvaujančiųjų valstybių įnašus ir visą kitą Sąjungos toms sąnaudoms padengti skirtą įnašą.
                           
                        
            
               
                  4.
               
               
                  Į bendrosios įmonės ECSEL biudžetą įtraukiamus išteklius sudaro tokie įnašai:
                  
                              a)
                           
                           
                              narių finansiniai įnašai administracinėms sąnaudoms padengti;
                           
                        
                              b)
                           
                           
                              narių finansiniai įnašai veiklos sąnaudoms padengti, įskaitant ECSEL dalyvaujančiųjų valstybių, kurios paveda bendrajai įmonei ECSEL naudoti savo įnašus pagal 17 straipsnio 1 dalį, finansinius įnašus;
                           
                        
                              c)
                           
                           
                              visos pajamos, kurias gauna bendroji įmonė ECSEL;
                           
                        
                              d)
                           
                           
                              visi kiti finansiniai įnašai, ištekliai ir pajamos.
                           
                        Visos palūkanos, gautos už įnašus, kuriuos gavo bendroji įmonė ECSEL, laikomos jos pajamomis.
               
            
               
                  5.
               
               
                  Jeigu kuris nors bendrosios įmonės ECSEL narys nevykdo įsipareigojimų dėl sutarto finansinio įnašo, vykdomasis direktorius tai pažymi raštu ir nustato pagrįstą laikotarpį, per kurį tokie įsipareigojimai turi būti įvykdyti. Jeigu per nustatytą laikotarpį įsipareigojimai nėra įvykdomi, vykdomasis direktorius sušaukia valdybos posėdį, kuriame sprendžiama, ar įsipareigojimų nevykdančio nario narystė turėtų būti panaikinta, ar reikėtų imtis kokių nors kitų priemonių, kol jis įvykdys įsipareigojimus.
               
            
               
                  6.
               
               
                  Bendrosios įmonės ECSEL ištekliai ir veikla yra skirti šio reglamento 2 straipsnyje numatytiems tikslams pasiekti.
               
            
               
                  7.
               
               
                  Bendroji įmonė ECSEL valdo visą savo sukauptą turtą arba turtą, jai perleistą šio reglamento 2 straipsnyje numatytiems tikslams pasiekti.
               
            
               
                  8.
               
               
                  Kai pajamos viršija išlaidas, perviršis bendrosios įmonės ECSEL nariams neišmokamas, išskyrus bendrosios įmonės ECSEL likvidavimo atveju.
               
            
         17   straipsnis
      
      
         ECSEL dalyvaujančiųjų valstybių įnašai
      
      
               
                  1.
               
               
                  ECSEL dalyvaujančiosios valstybės gali pavesti bendrajai įmonei ECSEL savo įnašų, skirtų netiesioginių veiksmų dalyviams, įgyvendinimą per bendrosios įmonės ECSEL su dalyviais sudarytus susitarimus dėl dotacijų. Jos taip pat gali pavesti bendrajai įmonei ECSEL išmokėti savo įnašus dalyviams arba gali pačios atlikti mokėjimus, remdamosi bendrosios įmonės ECSEL atliktais patikrinimais.
               
            
               
                  2.
               
               
                  Jeigu ECSEL dalyvaujančioji valstybė nepaveda bendrajai įmonei ECSEL atlikti 1 dalyje nurodytų veiksmų, ECSEL dalyvaujančioji valstybė imasi visų reikiamų priemonių, kad sudarytų savo susitarimus dėl dotacijų laikotarpiui, panašiam į tą, kuriam sudaromi bendrosios įmonės ECSEL susitarimai dėl dotacijų. Vykdydama savo mokėjimo procedūrą, ECSEL dalyvaujančioji valstybė gali pasinaudoti 18 straipsnio 7 dalyje nurodytu bendrosios įmonės ECSEL atliekamu sąnaudų tinkamumo finansuoti patikrinimu.
               
            
               
                  3.
               
               
                  ECSEL dalyvaujančiųjų valstybių ir bendrosios įmonės ECSEL bendradarbiavimo tvarka nustatoma ECSEL dalyvaujančiųjų valstybių tuo tikslu paskirtų subjektų ir bendrosios įmonės ECSEL sudaromu administraciniu susitarimu.
               
            
               
                  4.
               
               
                  Kai ECSEL dalyvaujančiosios valstybės paveda bendrajai įmonei ECSEL atlikti 1 dalyje nurodytus veiksmus, 3 dalyje nurodyti administraciniai susitarimai papildomi ECSEL dalyvaujančiųjų valstybių šiuo tikslu paskirtų subjektų ir bendrosios įmonės ECSEL metiniais susitarimais, kuriuose nustatomos ECSEL dalyvaujančiųjų valstybių finansinio įnašo į bendrąją įmonę ECSEL mokėjimo sąlygos.
               
            
               
                  5.
               
               
                  Valstybės narės, asocijuotosios šalys ir trečiosios šalys, kurios nėra bendrosios įmonės ECSEL narės, su bendrąja įmone ECSEL gali sudaryti panašius susitarimus.
               
            
         18   straipsnis
      
      
         Netiesioginių veiksmų finansavimas
      
      
               
                  1.
               
               
                  Bendroji įmonė ECSEL remia netiesioginius veiksmus – šiuo tikslu ji skelbia atvirus ir konkursinius kvietimus teikti pasiūlymus, ir skirsto viešąsias lėšas neviršydama turimų biudžeto lėšų ribų. Bet kokia viešoji parama pagal bendrąją įmonę ECSEL teikiama nepažeidžiant valstybės pagalbos taisyklių.
               
            
               
                  2.
               
               
                  Viešojo sektoriaus institucijų finansinis įnašas – tai 16 straipsnio 3 dalies a ir b punktuose nurodytų finansinių įnašų lėšos, mokamos kaip kompensacija už tinkamas finansuoti sąnaudas netiesioginių veiksmų dalyviams. Sąjungos ir kiekvienos ECSEL dalyvaujančiosios valstybės konkrečios kompensacijų normos nurodomos darbo plane.
               
            
               
                  3.
               
               
                  Kai taikoma pagal 17 straipsnio 1 dalį, prieš pradedant rengti bendrosios įmonės ECSEL biudžeto projektą, viešojo sektoriaus institucijos, atsižvelgdamos į darbo plane numatytą mokslinių tyrimų ir inovacijų veiklos apimtį, praneša vykdomajam direktoriui apie savo finansinius įsipareigojimus, numatytus kiekvienam kvietimui teikti pasiūlymus, kuris turi būti įtrauktas į darbo planą.
               
            
               
                  4.
               
               
                  Vykdomasis direktorius tikrina pareiškėjų tinkamumą gauti Sąjungos finansavimą, o ECSEL dalyvaujančiosios valstybės, remdamosi iš anksto nustatytais nacionaliniais finansavimo kriterijais, tikrina savo pareiškėjų tinkamumą gauti finansavimą ir pateikia rezultatus vykdomajam direktoriui.
               
            
               
                  5.
               
               
                  Remdamasis 4 dalyje nurodytais patikrinimais, vykdomasis direktorius sudaro siūlomą paliktų finansuoti netiesioginių veiksmų sąrašą, suskirstytą pagal pareiškėjus, ir pateikia jį viešojo sektoriaus institucijų tarybai, kuri sprendžia dėl didžiausios viešųjų lėšų sumos skyrimo pagal 12 straipsnio e punktą ir paveda vykdomajam direktoriui sudaryti susitarimus su atitinkamais dalyviais.
               
            
               
                  6.
               
               
                  Bendroji įmonė ECSEL imasi visų reikiamų priemonių, įskaitant sąnaudų tinkamumo finansuoti patikrinimą, kad viešųjų lėšų išmoka atitinkamiems dalyviams būtų išmokėta 17 straipsnio 3 ir 4 dalyse nurodyta tvarka.
               
            
               
                  7.
               
               
                  ECSEL dalyvaujančiosios valstybės nereikalauja papildomos techninės stebėsenos ir ataskaitų, išskyrus tas, kurių reikalauja bendroji įmonė ECSEL.
               
            
         19   straipsnis
      
      
         Finansiniai įsipareigojimai
      
      Bendrosios įmonės ECSEL finansiniai įsipareigojimai neviršija finansinių išteklių, kuriuos jos biudžetui skyrė ar įsipareigojo skirti jos nariai, sumos.
      
         20   straipsnis
      
      
         Finansiniai metai
      
      Finansiniai metai yra nuo sausio 1 d. iki gruodžio 31 d.
      
         21   straipsnis
      
      
         Veiklos ir finansavimo planavimas
      
      
               
                  1.
               
               
                  Daugiamečiame strateginiame plane strategija ir planai, skirti šio reglamento 2 straipsnyje numatytiems bendrosios įmonės ECSEL tikslams pasiekti, pateikiami kaip privačių narių tarybos pasiūlyta daugiametė strateginė mokslinių tyrimų ir inovacijų darbotvarkė ir viešojo sektoriaus institucijų pateiktos daugiametės finansinės perspektyvos. Jame turėtų būti nurodyti mokslinių tyrimų ir inovacijų veiklos prioritetai siekiant gerinti ir panaudoti svarbiausius elektroninių komponentų ir sistemų srities gebėjimus įvairiose taikymo srityse ir taip padidinti Europos konkurencingumą ir padėti kurti naujas rinkas bei visuomeninio pobūdžio prietaikas. Jį reikėtų reguliariai atnaujinti atsižvelgiant į Europos pramonės poreikių pokyčius.
               
            
               
                  2.
               
               
                  Vykdomasis direktoriaus pateikia valdybai priimti metinio arba daugiamečio darbo plano projektą, kuriame pateikiamas mokslinių tyrimų ir inovacijų veiklos planas, administracinės veiklos planas ir atitinkamos išlaidų sąmatos.
               
            
               
                  3.
               
               
                  Darbo planas priimamas iki metų, einančių prieš jo įgyvendinimą, pabaigos. Darbo planas skelbiamas viešai.
               
            
               
                  4.
               
               
                  Vykdomasis direktorius parengia ateinančių metų metinio biudžeto projektą ir pateikia jį priimti valdybai.
               
            
               
                  5.
               
               
                  Konkrečių metų metinį biudžetą valdyba priima iki ankstesnių metų pabaigos.
               
            
               
                  6.
               
               
                  Metinis biudžetas pritaikomas siekiant atsižvelgti į Sąjungos biudžete nurodytą Sąjungos finansinio įnašo dydį.
               
            
         22   straipsnis
      
      
         Veiklos ir finansinių ataskaitų teikimas
      
      
               
                  1.
               
               
                  Vykdomasis direktorius kasmet teikia valdybai ataskaitą apie vykdant pareigas pasiektus rezultatus pagal bendrosios įmonės ECSEL finansines taisykles.
                  Per du mėnesius nuo kiekvienų finansinių metų pabaigos vykdomasis direktorius pateikia valdybai tvirtinti metinę veiklos ataskaitą apie praėjusiais kalendoriniais metais bendrosios įmonės ECSEL padarytą pažangą, visų pirma tų metų metinio darbo plano atžvilgiu. Metinėje veiklos ataskaitoje, inter alia, pateikiama informacija apie:
                  
                              a)
                           
                           
                              mokslinius tyrimus, inovacijas ir kitus atliktus veiksmus, taip pat atitinkamas išlaidas;
                           
                        
                              b)
                           
                           
                              pateiktus pasiūlymus, be kita ko, suskirstant pagal dalyvių tipus, įskaitant MVĮ, ir pagal šalis;
                           
                        
                              c)
                           
                           
                              finansuoti atrinktus pasiūlymus, suskirstant pagal dalyvių tipus, įskaitant MVĮ, ir pagal šalis, taip pat nurodant bendrosios įmonės ECSEL ir ECSEL dalyvaujančiųjų valstybių įnašus atskiriems dalyviams ir netiesioginiams veiksmams.
                           
                        
            
               
                  2.
               
               
                  Valdybai patvirtinus metinę veiklos ataskaitą, ji paskelbiama viešai.
               
            
               
                  3.
               
               
                  Ne vėliau kaip kitų finansinių metų kovo 1 d. bendrosios įmonės ECSEL apskaitos pareigūnas išsiunčia preliminariąsias ataskaitas Komisijos apskaitos pareigūnui ir Audito Rūmams.
                  Ne vėliau kaip kitų finansinių metų kovo 31 d. bendroji įmonė ECSEL išsiunčia biudžeto ir finansų valdymo ataskaitą Europos Parlamentui, Tarybai ir Audito Rūmams.
                  Gavus Audito Rūmų pastabas dėl bendrosios įmonės ECSEL preliminariųjų ataskaitų pagal Reglamento (ES, Euratomas) Nr. 966/2012 148 straipsnį, bendrosios įmonės ECSEL apskaitos pareigūnas parengia bendrosios įmonės ECSEL galutines ataskaitas, o vykdomasis direktorius pateikia jas valdybai, kad ji pareikštų nuomonę.
                  Valdyba pateikia nuomonę apie bendrosios įmonės ECSEL galutines ataskaitas.
                  Ne vėliau kaip kitų finansinių metų liepos 1 d. vykdomasis direktorius išsiunčia Europos Parlamentui, Tarybai, Komisijai ir Audito Rūmams galutines ataskaitas kartu su valdybos nuomone.
                  Ne vėliau kaip kitų finansinių metų lapkričio 15 d. galutinės ataskaitos paskelbiamos Europos Sąjungos oficialiajame leidinyje.
                  Ne vėliau kaip rugsėjo 30 d. vykdomasis direktorius pateikia Audito Rūmams atsakymą į jų pastabas, pateiktas jų metinėje ataskaitoje. Šį atsakymą vykdomasis direktorius taip pat pateikia valdybai.
                  Europos Parlamento prašymu vykdomasis direktorius pateikia jam visą informaciją, kurios reikia siekiant sklandžiai taikyti atitinkamų finansinių metų biudžeto įvykdymo patvirtinimo procedūrą pagal Reglamento (ES, Euratomas) Nr. 966/2012 165 straipsnio 3 dalį.
               
            
         23   straipsnis
      
      
         Vidaus auditas
      
      Bendrosios įmonės ECSEL atžvilgiu Komisijos vidaus auditorius turi tuos pačius įgaliojimus kaip ir Komisijos atžvilgiu.
      
         24   straipsnis
      
      
         Narių atsakomybė ir draudimas
      
      
               
                  1.
               
               
                  Bendrosios įmonės ECSEL narių finansinė atsakomybė už bendrosios įmonės ECSEL skolas neviršija jų jau sumokėtų įnašų administracinėms sąnaudoms padengti.
               
            
               
                  2.
               
               
                  Bendroji įmonė ECSEL apsidraudžia tinkamu draudimu ir užtikrina, kad draudimo apsauga nuolat galiotų.
               
            
         25   straipsnis
      
      
         Interesų konfliktas
      
      
               
                  1.
               
               
                  Bendroji įmonė ECSEL, jos organai ir darbuotojai vykdydami veiklą vengia bet kokio interesų konflikto.
               
            
               
                  2.
               
               
                  Bendrosios įmonės ECSEL valdyba priima savo nariams, organams ir darbuotojams taikomas interesų konfliktų prevencijos ir valdymo taisykles. Į tas taisykles įtraukiamos nuostatos, kuriomis siekiama išvengti bendrosios įmonės ECSEL narių atstovų valdyboje arba viešojo sektoriaus institucijų taryboje interesų konfliktų.
               
            
         26   straipsnis
      
      
         Likvidavimas
      
      
               
                  1.
               
               
                  Pasibaigus šio reglamento 1 straipsnyje nustatytam laikotarpiui bendroji įmonė ECSEL likviduojama.
               
            
               
                  2.
               
               
                  Be to, kas numatyta 1 dalyje, likvidavimo procedūra pradedama automatiškai, jei iš bendrosios įmonės ECSEL pasitraukia Sąjunga ar visi privatūs nariai.
               
            
               
                  3.
               
               
                  Siekdama atlikti bendrosios įmonės ECSEL likvidavimo procedūrą, valdyba paskiria vieną ar daugiau likvidatorių, kurie laikosi valdybos sprendimų.
               
            
               
                  4.
               
               
                  Likviduojant bendrąją įmonę ECSEL, jos turtas naudojamas jos įsipareigojimams įvykdyti ir su likvidavimu susijusioms išlaidoms padengti. Perteklius paskirstomas likvidavimo metu esantiems nariams proporcingai pagal jų finansinį įnašą į bendrąją įmonę ECSEL. Sąjungai paskirtas perteklius grąžinamas į Sąjungos biudžetą.
               
            
               
                  5.
               
               
                  Sukuriama ad hoc procedūra, kuria užtikrinamas tinkamas bendrosios įmonės ECSEL sudaryto susitarimo ar priimto sprendimo ir viešojo pirkimo sutarties, kurių trukmė ilgesnė nei bendrosios įmonės ECSEL veikimo laikotarpis, valdymas.